text:
Ursell Arends ta Vice-Presidente - ORANJESTAD (AAN): Diahuebs despues cu e 20 Parlamentarionan nobo a huramenta, a escoge Mervin Wyatt-Ras pa temporalmente guia e reunion di Staten, unda ta bay eligi un President y Vice-President nobo.
All Stories
ORANJESTAD (AAN) – Por aprecia e momento, sigur sublime, pa cada Parlamentario cu a huramenta dilanti di Gobernador, señor Alfonso Boekhoudt, pa forma e Parlamento number 11 di Aruba, pa e periodo 2021-2025.
ORANJESTAD (AAN) – Aunke el a sinta den Parlamento como parti di fraccion di POR, pa un tempo hopi cortico, pa Dellanire Maduro su experiencia como parlamentario tabata algo unico. Asina el a declara pa prensa.
ORANJESTAD (AAN) – Diaranzon mainta a tuma lugar den Sala di Parlamento, e otorgamento di e credencialnan di e miembronan di Parlamento cu lo huramenta awe,
ORANJESTAD (AAN) – Riba combinacion di potret DIARIO ta ofrece un bista di locual tabata e Instalacion di Parlamento number 11 di Aruba, Diahuebs 8 di Juli, mainta.
“POR lo keda vigila di pafo…” - ORANJESTAD (AAN) — Alan Howell, kende a fungi como lider di fraccion di Partido POR den Parlamento den e periodo 2017-2021,
Directiva a indica cu: - ORANJESTAD (AAN): DIARIO a ricibi diaranson atardi un comunicado di prensa di parti di partido Accion21.
ORANJESTAD (AAN): Rudy Richardson di MEP, a bisa cu eleccion a caba y awo ta tempo pa focus riba e pais.
ORANJESTAD (AAN) – Ex-parlamentario Independiente, Daphne Lejuez, a expresa na prensa, cu e ta hopi gradici tur esnan cu a sostene su persona,
E ta alega entre otro, midimento di poder - ORANJESTAD (AAN): E tension y inestabilidad a sigui crece den e partido politico nobo Accion21.


c: text/html

text:
ORANJESTAD - Crisisteam HOH a reuni un bes mas y a informa cu a prepara riba tur front pa asina salvaguardia siguridad di e pashentnan, coleganan y bishitante.
Update decisionnan tuma:
- Dialisis si ta sigui normal pa tur nos pashentnan.
- Testcenter HOH lo sigui brinda servicio pero na Palm Beach Plaza te cu proximo aviso. Procedura pa test y orario di servicio ta keda mescos.
- Bishita no ta permiti mas despues di 5or di atardi mirando cu desde 6pm “Shelter in Place” ta drenta na vigor manera anuncia pa Gobierno di Aruba. Purba di haci mas cu por uzo di telefon priva, videcalling etc. pa keda den contacto cu e pashent admiti den Hospital.
- Departamento di Emergencia di HOH ta habri pa cualkier emergencia 24/7 pero ta pidi un y tur pa si e caso no ta uno di urgencia keda cas trankil y purba di subi caya lo menos posibel.
- Awenochi tur personal cu tin warda (specialista, enfermero, departamentonan di sosten, servicio di cuminda etc) lo keda Hospital pa ta cla para den caso di emergencia.
Crisisteam, staf y coleganan di HOH ta desea di trankilisa un y tur cu Hospital ta cla pa cualkier eventualidad. Comunidad di Aruba por ta sigur cu nos lo sigui brinda e cuido di calidad na tur nos pashentnan manera ta custumber. Pa cualkier informacion por subi medionan social di
PALM BEACH – Despues cu DOW a anuncia cu pa dia 23 di september 2022 e rotonde di Palm Beach lo a keda cla completamente, awor esaki ta bira dia 5 di October 2022. NoticiaCla a raporta esaki caba comienso di siman, esta cu e rotonde no a keda cla completo. Pero e motibo no tabata cla. E motibo pa e retraso tabata awacero. “ Pa motibo di awacero contratisa Arubaanse Wegenbouw Maatschappij a pidi pa pospone e fecha y diaranson dia 5 di oktober 2022 habri e rotonde completamente” DOW a bisa diabierna.
ORANJESTAD – Departamento di Salud (DVG) a informa e siman aki cu nan ta introduci vacuna Bivalent como COVID Boostershot pa tur 12+. Segun DVG, epandemia cu mas impacto a haci riba comunidad ta parce di ta tras di lomba y vacunacion sigur a hunga un rol hopi imporante den esaki. Apesar cu casonan di COVID na Aruba actualmente ta bon controla, Aruba mester keda vigila y tene cuenta cu posibel subida den casonan di COVID-19 yegando fin di aña. Esaki diferente profecionalnan ta pensa cu lo por bay pasa, pa cual motibo DVG den colaboracion cu Hulanda a dicidi pa introduci cambio den maneho y cuminsa cu preparacionnan nesesario pa reduci edad di e segundo boostershot di 60 aña pa 12 aña. Y na mes momento cuminsa cu un rond ripititivo di vacunacion pa tur 60+ pa logra e.o. proteha esnan mas vulnerabel y tambe preveni un peso grandi riba nos sistema di cuido medico y seguro di malesa.
PALM BEACH – Diahuebs mainta, e situacion di tempo tabata di tal forma cu esaki a genera algun hos riba laman, pero bon bisto for di tera. Riba e hotel strip di Palm Beach esaki tabata bon bisto y den careda di 10'or y mei por a nota varios di e hosnan. For di varios dia caba e stuacion di tempo ta instabil cu ta pone cu e islanan ABC ta haya retonan interesante. Corsou p.e. tabatin un anochi yena cu strena cu lamper, y Aruba basta awacero varios caminda.
ORANJESTAD – E presidente di e asosacion VWI (Vereniging van Werknemers met een Individuele Arbeidsovereenkomst in dienst van de Water- en Energiebedrijf Aruba (W.E.B.) N.V.), Ir. Richard Frank ta invitado den e programa NoticiaCla LIVE diahuebs anochi. Durante e programa aki, e presidente di VWI lo trata temanan manera e proceso di destaho publico riba molina di biento, credibilidad di director di Utilities NV y mucho mas. Tambe kico ta pasa si sigui cu e plan pa cumpra fuel oil for di Venezuela. No perde e programa aki sigur cu ta cuminsa pa 9’or awe nochi riba plataformanan di NoticiaCla esta Facebook, e website (check e button LIVE) y e app tambe (e button LIVE).

robotstxt: allowed

filter: keep


text:
CSC
Colegio
Sagrado
Curason
Historia di nos scol
For di aña 1867 Savaneta a haya reconocimento como centro di e di 4 districto di Aruba. E tempo ey e tabata Commandeursbaai. Tabata Obispo Ewijk cu a laga usa un local chikito como scol na 1874. Na aña 1876 e Soeurnan di Caridad a traha akinan cu 51 discipulo. Varios maestro a traha cu dedicacion pa e districto nobo e.o. Herry Croes y Shon Piet Croes. For di 1902 te cu 1909 a traha riba un scol nobo. E ora e Soeurnan di Roosendaal a tuma scol di Savaneta. Oficialmente esaki a bira un scol catolico.
Como cu e cantidad di alumno a crece na 1940 mester a bolbe pensa riba expancion. A dicidi e ora pa dividi e scol den dos; un scol pa mucha homber y un pa mucha muher. Scol di Savaneta a bira Scol Sagrado Coerazon y despues a parti den e dos scolnan: St. Antoniusschool y Heilig Hart School. E dos scolnan aki a sigui crece y a bira mixto atrobe. Na 1974 St. Antoniusschool a stop di existi y ta Heilig Hart College a keda. Desde 1999 e number aki a cambia oficialmente den ‘Colegio Sagrado Curason’.
Hopi frère y soeur a hasie trabounan bunita pa e hubentud di Savaneta. Pero for di aña 1910 a cuminsa haya nos propio hendenan pa duna les. Actualmente Colegio Sagrado Curason ta conta cu 18 klas y nos ta e scol basico catolico di mas grandi di Aruba.


text:
Den su entrevista cu Vogue, e modelo Canades di 57 aña, Linda Evangelista, a bisa e directora di e seccionnan di moda, Sara Harris, cu e portada di e revista a ser mehora. Nan a uza tape y lastik pa su prome portada di Vogue, despues di e tratamento ‘fat-freezing’ cu a lag’e brutalmente desfigura. Esey no ta su cara ni nek den bida real, y el a bisa cu e no por cana rond cu tape y lastik tur caminda. E makeup artist, Pat McGrath, a rek cuidadosamente su cara, cacumbein y nek patras cu tape y lastik.
E fotografo Steven Meisel a haci e photoshoot di e modelo cu a bisti diseño di e marcanan, Chanel, Fendi y Dolce & Gabbana. Su cabey y curpa a ser tapa den cada shot, lagando e focus solamente riba su cara. Evangelista a bisa tambe cu despues di sconde su mes durante cinco aña: “Mi ta purba di stima mi mes manera cu mi ta”.
E modelo a gradici riba su Instagram henter e team, ekipo y asistentenan na e set y patras di camera, cu a yuda crea e bunita storia y haci e momento aki asina special. Linda Evangelista tabata un di e modelonan mas reconoci di e industria di moda den e decada di 1990.


text:
Hunto Parlamento y Gobierno lo duna cara pa asina e pueblo por haña progreso y bienestar”
“
Na Parlamento diahuebs mainta a tuma luga e reunion riba un punto di agenda cu ta ‘Onderzoek geloofsbrieven en toelatingals leden der Staten’. E Parlamentarionan den Parlamentonumber 11 cu lo huramenta como minister di Gabinete Wever-Croes II, a tuma nan retiro como parlamentario. E comisionencarga a controla e credencialnan di e candidatonan cu lo drenta Parlamento y esakinan a wordo aproba y tur lo huramenta diabierna 17 di september como parlamentarionandi Parlamento 11.
“Nos a haci nos ultimo acto awe den reunion publico comoparlamentario. Mañan lo tin e huramentacion di e otroparlamentarionan nobo. Parlamento lo aproba credencialnan di e ministernan nobo y despues e ministernan nobo tambe lo huramenta”, Prome Minister a indica.
Premier Evelyn Wever-Croes ta agradeci di por a sirbi e ultimo dos lunanan aki den Parlamento cual, el a expresa,tabata 2 luna hopi intensivo pero fructifero. Alabes e ta felicitatur e candidatonan nobo cu ta bay bira parlamentario cual 6 ta di MEP y 2 ta di RAIZ.
Pa Partido MEP lo huramenta: Señor Ady Thijsen, señoraShailiny Tromp-Lee, señora Setty Christiaans-Yarzagaray, señora Darlaine Guedez-Erasmus, señor Alvin Molina y señorMarco Berlis. Pa Partido RAIZ lo huramenta: señoraMicheline Raymond y señor Raymond Kamperveen.
“Mi ta desea tur e parlamentarionan pa Parlamento 11 y e ministernan di Gabinete Wever-Croes II hopi sabiduria, hopiforza y hopi exito. Aruba ta bay enfrenta momentonan dificil. Nos no a sali di tur e crisis ainda, nos tin retonan grandi, perota hunto Parlamento y Gobierno lo mester duna cara pa asina e pueblo por haña su progreso y bienestar cu tanto e ta anhela. Mi ta gradici tur esnan cu a sostene nos durante eleccion, cu a sostene mi persona pa por a ocupa e posicion aki den Parlamento y aworaki pa e di dos reto, Minister President pa di dos biaha,” Prome Minister a termina bisando.


text:
Vacacion Comision di Retiro
Departamento di Labor y Investigacion
Cera pa publico entrante 24 di december 2021 te cu 31 di december 2021
ORANJESTAD – Departamento di Labor y Investigacion ta participa na tur cliente y Aruba en general cu entrante 24 di december te cu 31 di december 2021 nos lo ta cera pa publico.
Dialuna 3 di januari 2022 nos lo ta habri bek segun orario normal.
Nos ta pidi disculpa si esaki por trece cualquier inconvenencia.
Gerencia, staf y personal te desea pueblo di Aruba un feliz Pasco y un prospero aña 2022.


text:
Planea bo negoshi
Scirbi bo Plan di Negoshi
Bo plan di negoshi ta e fundeshi di bo negoshi. Siña con pa scirbi un plan di negoshi lihe y efectivo uzando un ehempel di un plan di negoshi.
Contenido
- Un plan di negoshi ta yuda bo maneha bo negoshi
- Scoge un structura di un ‘plan di negoshi’ cu lo traha miho pa bo
Un plan di negoshi ta yuda bo maneha bo negoshi
For di ora bo start un negoshi, un bon plan di negoshi (‘business plan’) lo guia bo con pa maneha bo negoshi. Bo lo uza bo plan di negoshi manera un mapa pa structura, maneha y amplia bo negoshi. Esaki ta e manera pa pensa y ta e yabi di bo negoshi.
Cu bo plan di negoshi bo por logra haya financiamento of haya partnernan nobo si acaso bo ta desea esaki.
Inversionistanan kier sinti nan mes confia cu nan por haya algo bek di nan inversion. Cu bo plan di negoshi bo por convence hende cu ta traha cu bo- of cu ta inverti den bo negoshi cu nan escogencia ta uno sabi.
Scoge un structura di un ‘plan di negoshi’ cu lo traha miho pa bo
No ta existi un bon of mal forma pa scirbi un plan di negoshi. Loke ta importante ta, cu bo plan ta satisface bo necesidadnan.
Mayoria plan di negoshi ta cay bao dos categoria: tradicional of ‘lean startup’.
Tradicional: E plan aki ta wordo mas uza: ta uza un structura standard, y ta motiva bo bay mas profundo den cada seccion. E ta tuma mas tempo y por termina cu hopi pagina. E plan aki pues ta hopi detaya, ta tuma hopi tempo y hopi mas amplio. Personanan cu ta fia placa of inversionistanan mas tanto lo pidi e tipo di plan di negoshi aki.
Lean startup/ Business Model Canvas: E plan aki ta menos comun, pero ta uza un structura standard. E ta enfoca mas riba un resumen di e puntonan di mas importante di bo plan. Esaki por costa bo solamente un ora pa scirbi y por ta solamente un pagina. E enfoke di e plan aki ta di un nivel halto, cu ta wordo scirbi lihe y ta contene solamente elementonan clave. Personanan cu lo kier fia bo placa of inversionistanan hopi biaha lo kier haya mas informacion.
Structura di un ‘plan di negoshi’ tradicional
Bo lo prefera un structura di un ‘plan di negoshi’ tradicional si acaso bo kier ta mas detaya, bo kier un plan mas amplio of tin pensa di busca financiamento di fuentenan tradicional.
Ora bo ta scirbi un ‘plan di negoshi’ bo no mester tene bo mes exactamente na e structura di e plan di negoshi. En bes di esaki uza e seccion cu tin mas sentido pa bo negoshi y bo necesidadnan.
‘Plan di Negoshi’ tradicional ta uza un combinacion di e siguiente nuebe (9) seccionnan:
- Resumen ehecutivo Conta brevemente tocante bo compania y pakico e lo ta exitoso. Inclui bo mision, bo producto of servicio y informacion basico di bo compania su team di liderazgo, empleado y localidad. Tambe bo mester inclui informacion financiero y plan di crecemento riba un nivel halto si acaso bo ta planeando pa solicita pa financiamento.
- Descripcion di compania Uza bo descripcion di bo compania pa duna informacion detaya tocante bo compania. Detaya e problemanan cu bo compania a resolve. Sea specifico y anota bo consumidornan, organisacion of negoshinan cu bo compania ta bay sirbi. Splica e bentahanan competitivo cu lo haci bo negoshi exitoso. Tin experto den bo team? Bo a logra di haya e localidad perfecto pa bo tienda? E descripcion aki di bo compania lo bisa algo di bo puntonan fuerte.
- Analisis di mercado Bo lo mester tin un bon comprondemento di e perspectivanan di bo industria y grupo obhetivo (target group). Investigacion competitivo lo mustra bo kico otro negoshinan ta haciendo y cua ta nan puntonan fuerte. Den bo investigacion di mercado, wak pa tendencianan y temanan. Kico competidornan exitoso ta haci? Pakico e ta traha? Bo por haci miho? Awo ta e ora pa contesta e preguntanan aki.
- Organisacion y maneho Bisa bo lesadornan con bo compania lo ta structura y ken lo manehele. Describi e forma legal di bo negoshi.Uza un ‘organogram’ pa establece kende ta encarga cu cual responsabilidad den bo negoshi. Mustra nan con nan experiencia unico lo contribui den e exito di bo negoshi. Considera pa inclui CV di bo empleadonan.
- Servicio of liña di producto Describi kico bo ta bende of ki servicio bo ta ofrece. Splica con e ta beneficia bo clientenan y con duradero e producto ta. Comparti bo plan pa propiedad intelectual, manera ‘copyright’ of ‘patent’. Si acaso bo ta haci Research & Development pa bo servicio of producto, splica esaki den detayes.
- Marketing y benta No tin un solo manera pa acerca un strategia di marketing. Bo strategia mester evoluciona y cambia pa por adapta su mes na bo necesidadnan unico.Bo meta den e seccion aki ta pa describi con bo lo atrae y retene cliente. Tambe bo mester describi con bo benta lo sosode. Bo tin cu referi na e seccion aki mas laat ora bo haci proyeccionnan financiero, pues ta sigur cu bo ta describi bo marketing y strategia di benta completo.
- Peticion pa fondonan Si bo kier pidi pa financiamento, akinan bo tin cu describi e rekisitonan di bo financiamento. Bo meta ta pa clarifica cuanto fondo bo lo tin mester pa e proximo cinco añanan y pakico bo lo usele.Specifica si bo lo desea debe of capital, e condicionan pakico bo ta solicitando y den cuanto tempo esaki lo wordo uza. Duna un descripcion detaya di con bo lo bay uza bo financiamento. Specifica si bo lo bay tin mester di fondo pa cumpra ekipo di material, paga salario of paga recibonan specifico te ora cu bo ganashi cuminsa subi. Semper añadi un descripcion di bo plannan financiero strategico den futuro, manera debenan cu bo lo bay paga.
- Proyeccionnan financiero Complementa bo peticion di financiamento cu un proyeccion financiero. Bo meta ta pa convence e lesadornan cu bo negoshi lo ta financiamento exitoso.Si bo negoshi ya ta estableci, inclui un specificacion di bo operacion (entradanan menos e gastonan), balansa y fluho di fondo di e ultimo tres pa cinco añanan. Si acaso bo tin un otro garantia cu bo lo kier uza pa un finansa corda inclui esaki tambe.Añadi un plan financiero cu bo ta premira pa e proximo cinco añanan. Inclui hunto cu esaki un specificacion di bo entradanan menos e gastonan, un specificacion di e balansa, un specificacion di fluho di fondo, y presupuesto pa gastonan di inversion. Ta un poco mas specifico pa e prome aña y uza proyeccionnan pa kwartaal of hasta cada luna. Splica claramente bo proyeccionnan y relacionanan hunto cu bo peticion di financiamento.Por uza grafico y diagram pa conta e historia financiero di bo negoshi.
- Anexo Uza bo anexo pa manda documentonan necesario of otro materialnan cu ta wordo pidi. Documentonan cu sa wordo hopi inclui como anexo ta: historia di credito, CV di bo empleadonan, imagen di producto, carta di referencia, permisonan, documentonan legal, y otro contractonan.
Prome cu bo scirbi bo plan di negoshi, lo ta bon pa sondia algun plan di negoshi como ehempel pa scirbi bo mes un plan real di negoshi.
E structura di un ‘Lean startup’ ta grafico cu ta uza solamente elementonan pa describi e proposicion di balor, infrastructura, clientenan y finansas di bo negoshi. Nan ta util pa visualisa compensacionnan y factornan fundamental di bo negoshi.
Tin hopi ehempel di un ‘Lean startup template’, pero un di esunnan mas bieuw y conoci ta e ‘Business Model Canvas’, cu a wordo desaroya door di Alex Osterwalder. Bo por busca online pa haya esakinan gratis, of otro versionan, pa traha bo plan di negoshi.
Siguientemente e nuebe componentenan di e version di ‘Business Model Canvas’/ Lean Startup
- Partnernan clave Nota akinan e otro negoshinan of servicionan cu bo lo por traha cune pa opera bo negoshi. Pensa riba proveedornan, fabricantenan, contratistanan y otro partnernan cu ta strategico similar.
- Actividadnan clave Traha un lista di e maneranan cu bo negoshi lo logra bentaha competitivo. Menciona cosnan manera benta directamente na cliente, of uzo di tecnologia pa probecha di economia comparativo.
- Recursonan clave Menciona un lista di tur recursonan cu bo lo uza pa agrega balor pa bo clientenan. Bo pertenencia di mas importante por ta bo empleadonan, capital of bo propiedad intelectual.
- Proposicion di balor Traha un declaracion cla y cu ta convence tocante e balornan unico cu bo negoshi ta aporta den e mercado.
- Relacion cu cliente Describi e interaccion di e clientenan den bo negoshi. E lo ta automatisa of personal? Fisico of online? Pensa tocante e cliente su experiencia di principio te final.
- Segmento di cliente Sea specifico ora bo nombra e grupo riba kende bo ta enfoca. Bo negoshi lo no ta pa tur hende, pesey ta importante pa bo tin un bista ken bo negoshi lo sirbi.
- ComunicacionTraha un lista di e maneranan di mas importante cu bo lo papia cu bo clientenan. Mayoria di negoshinan ta uza un mix di medionan di comunicacion y optimalisa esakinan despues di tempo.
- Structura di costo Bo negoshi lo enfoca riba reduccion di costo of maximalisacion di su balor? Defini bo strategia, despues menciona e costo cu mas bo ta enfrentando.
- Fluho di entrada Splica con bo negoshi lo gana placa. Algun ehempel ta benta directo, tarifa di miembrecia, y bende propaganda. Si acaso bo negoshi tin mas fluho di entrada, menciona nan tambe.
Prome cu bo scirbi bo plan di negoshi, lo ta bon pa sondia algun plan di negoshi como ehempel pa scirbi bo mes un plan real di negoshi.


text: ORANJESTAD: Durante siman Minister Endy Croes hunto cu su conseheronan di Ministerio di Enseñansa a reuni cu staf di EPI tanto e Algemeen Directeur Sr. Ryan Maduro y Onderwijskundige Directeur Sra. Claudia Withfield riba varios topico pa asina e mandatario keda bon informa di tur desaroyonan. EPI ta un scol grandi di alrededor 1700 alumno. Manera nos sa EPI a, y ta pasando den innovacion y a modernisa 8 opleiding desde 2021-2022 y como tal e añaescolar aki 2022-2023 a inicia cu estudionan nobo. Minister Endy Croes a indica cu esaki sigur tin su retonan cune tanto pa staf, unit managers, begeleidende coordinators y docentenan den e proceso inicial cu nos ta aden. Pero unda tin boluntad y positivismo nos ta logra e obhetivonan na bienestardi e alumnonan. Pues esaki ta den pleno ehecucion na e momento aki. Tambe staf di EPI a splica cu inicialmente stuurgroep a calcula cu e cambionan aki cu ta inicia cu 22 opleiding (grupo) di 26 studiante pero door cu e ‘aanvraag’ ta asina halto por ehempel den opleiding nobo cu ta ICT e.o. a dicidi pa amplia. En total tin 29 grupo di 26 studiante cada un.Casi 600 studiante cu a inscribi pa e prome aña. Algun deficiencia cu ta trahando riba dje pa resolve den algun dia nos dilanti ta e falta di docente den cierto vaknan pa por cubri tur e lesnan y evita les ‘uitval’. Pa e siman entrante lo tin esakipa 80% resolvi. Alabes a cubri algun inkietud cu ainda por tin. Pa loke ta trata material pa scol Minister Endy Croes a bay di acuerdo y a aloca fondo mesora pa esakinan y hasta un ‘bijbouw’ unda lo construi algun lokaal extra cu tabata ribaplanning. Finalisando e mandatario di Enseñansa a remarca cu tabata un bon reunion, manera semper ta e meta pa buscasolucion y brinda e studiantenan e miho posibilidad den bidapa prepara y desaroya nan mes pa futuro


text:
Pregunta
Ainda Dios ta papia ku nos awendia?
Kontesta
Den Beibel tin pará ku Dios a papia oudibel ku hende hopi bia (Éksodo 3:14; Yozue 1:1; Huesnan 6:18; 1 Samuel 3:11; 2 Samuel 2:1; Job 40:1; Isaías 7:3; Yeremías 1:7; Echonan 8:26; 9:15 – esakinan ta djis un par di ehèmpel). No tin ningun motibu bíbliko dikon Dios lo no por papia oudibel ku un persona awendia. Di tur e bianan ku Beibel ta menshoná ku Dios a papia ku hende, nos mester tene na kuenta ku esaki a sosodé durante 4000 aña di historia humano. Ta un eksepshon ku Dios ta papia oudiblemente, no e norma. Asta e partinan den Beibel ku ta menshoná ku Dios a papia, no ta den tur kaso ta evidente ku ta trata di un stèm oudibel, un stèm interno, òf un impreshon mental.
Dios ta papia ku hende awendia. Pa di promé, Dios ta papia ku nos atraves di Su Palabra (2 Timoteo 3:16-17). Isaías 55:11 ta bisa nos, “Asina tambe ta pasa k'e palabra fo'i mi boka. E no ta bolbe serka Mi sin a logra su meta. E ta bolbe te ora e kumpli ku mi boluntat i alkansá e meta ku Mi a pone p'e’”. Beibel ta e Palabra di Dios, i eiden tin pará tur loke nos mester sa pa por wòrdu salbá i pa biba e bida di un Kristian. 2 Pedro 1:3 ta deklará, “Su poder dibino a duna nos tur loke nos mester pa hiba un bida dediká na Dios pa medio di nos konosementu di Esun ku a yama nos dor di su mes gloria i obra maravioso.”
Dios tambe por “papia” ku nos pa medio di eventonan – por ehèmpel, E por guia nos dor di adaptá nos sirkunstansianan. I Dios ta yuda nos diserní bon i malu pa medio di nos konsenshi (1 Timoteo 1:5; 1 Pedro 3:16). Dios ta den e proseso di konformá nos mentenan pa pensa Su pensamentunan (Romanonan 12:2). Dios ta permití eventonan pasa den nos bida pa dirigí nos, kambia nos, i yuda nos krese spiritualmente (Hakobo 1:2-5; Hebreonan 12:5-11). 1 Pedro 1:6-7 ta rekordá nos, “P'esei boso ta yen di alegria, ounke por ta ku awor akí ta nesesario pa boso pasa den tristesa pa un tempu kòrtiku, pa motibu di tur sorto di prueba. No ta asina ku ta den kandela sa tèst kalidat di oro, oro ku un dia ta kaba na nada? Meskos asina boso fe, ku tin muchu mas balor ku oro, ta pasa den prueba pa tèst su kalidat. Anto si boso fe pasa e prueba ku éksito, boso lo haña aprobashon, gloria i honor dia Hesu-Kristu bini.”
Tin bia Dios ta papia oudibel ku hende. Ta hopi dudoso si, ku esaki ta sosodé asina frekuentemente manera algun hende ta afirmá. Atrobe, asta den Beibel, ku Dios ta papia oudibel ta e eksepshon, no e norma. Si un hende afirmá ku Dios a papia kuné, semper kompará lokual a wòrdu bisá ku lokual Beibel ta bisa. Si Dios papia awendia, Su palabranan lo ta kuadra kompletamente ku loke El a bisa den Beibel (2 Timoteo 3:16-17). Dios no ta kontradesí Su mes.
English
Ainda Dios ta papia ku nos awendia?


text:
ORANJESTAD - Retonan di salud mental no necesariamente ta refleha den cara di e persona. Asina un cantante y productor musical conoci a inspira hopi trahado den sector HORECA e siman aki. Siendo un persona cu a atende cu problema di salud mental, el a splica con den practica ta balansa su trabou y e reto cu e ta biba cu ne. Mayoria hende no sa mes, pasobra ta necesario pa bo ta contento cu bo mes, den caso bo kier sirbi of entretene un otro.
ORANJESTAD - Diasabra anochi CMB a tene su “Block Party for Charity” cu tabata un celebracion hunto cu comunidad di Aruba en conexion cu 60 aniversario di e banco. Den un record di menos di 2 ora a bende e maximo di 600 ticket (Afl. 15.00 cada uno) di cual e banco a match cada contribucion di e publico florin pa florin pa un total di Afl. 18,000.00. Asina mes gerencia di e banco Sres. Paul DeWolfe y Roberto Dijkhoff a rond af e suma final na e bunita montante di Afl. 25,000.00 cu lo bai completo pa Fundacion Contra Violencia Relacional (FCVR).
ORANJESTAD - Women’s Club of Aruba (WCA) a ser funda 88 aña pasa, dia 17 di september 1934. Sra. Lucy Smith, casa di Sr. Lloyd G. Smith, presidente di Refineria di Lago a organisa e prome reunion na Club di Lago den Colony. Na e reunion aki tabatin 150 hende muhe presente.
ORANJESTAD - Stichting Musica a informa diaranson cu nan ta den pleno preparacion trahando cu hopi entusiasmo riba nos Festival 2023. Durante reunion exitoso cu lidernan di bandanan, sponsornan y Smac, a palabra e cambionan cu ta wordu introduci pa e siguiente temporada di Carnaval 69.
EAGLE BEACH – Housekeeping Week a wordo agrega den e agenda celebratorio anual na e di dos siman di September, pa asina duna staff y gerencia un oportunidad pa gradici tur esnan den housekeeping pa nan esfuersonan den mantene tur cos limpi y netjes den e resort, pa e guestnan interno y externo.
ORANJESTAD – E fondo popular Hulandes conoci como Het Mondriaan Fonds a scohe 8 instancia di Aruba cu lo haya parti di e suma di € 250.000 como parti di e sosten pa islanan di Caribe Hulandes. E fondo ta sostene organisacionan cu ta contribui cu varios forma di arte cultural. E aña aki e fundacion a ricibi peticion di 26 instancia, di cual a dicidi pa otorga 8 pa esnan di Aruba. A duna Corsou 7, Bonaire 1 y Saba tambe 1. E contribucion mester yuda proyectonan cu ta dirigi riba coleccion, intercambio di conocemento, y programanan cu contenido. Entre e organisacion y fundacionan cu a ricibi e fondo na Aruba tin e.o. Fundacion Amigonan di Archivo – p/a Archivo Nacional Aruba, Fundashon Ban Ku Nos, , Pure Aruba Events Foundation, Plataforma Aruba, Stichting Monumentenfonds Aruba, Stichting Schouwburg Aruba, Stichting Terrafuse, Stichting Rancho.


text: Diaranzon mainta a drenta informe di un accidente cu impacto fuerte riba L.G. Smith Boulevard poco pariba di Wilhelminapark, mesora a dirigi patruya na e sitio. Na yegada di patruya na e sitio a bin constata cu aki ta trata di un accidente di cadena entre 3 auto. Aki chauffeur di un Honda Civic lo no a regula su velocidad ni a mantene distancia di un Hyundai Getz su dilanti y a bay dal tras di esaki. E impacto aki a causa cu e Hyundai Getz a dal tras di un Nissan La Festa como tambe baha caminda na man drechi y dal den cura di ex-cas di gobernador. Afortunadamente ningun persona a resulta herida den e accidente aki. Polis a sera un banda di caminda pa por a desvia trafico.


text: Diahuebs madruga a drenta informe di cu lo tin 2 persona agredi y na sanger banda di un sitio na Sanicolas, mesora e patruya a sali bay pa e sitio. Na yegada di e patruya banda di Julio’s polis a topa cu 2 persona mal herida y na sanger. Nan a declara cu nan ahaya un flat tire y no por a sigui core cu e auto ya cu no tin spare tire. Un auto straño a para pa nan y puntra si nan mester ayudo. E 2 nan aki a ofrece 20 US$ pa un lift. E chauffeur a bisa cu e ta pasa busca su primo promer y djey lo hiba nan. Una bes den e auto e chauffeur a saca un cuchiu menasa nan y a golpea nan ferozmente bay cu nan pertenencianan celular y como 600 florin y a bay laga nan. Ambulans a presenta na e sitio pa hiba nan hospital mientras atraco team tambe a ser avisa y a bay hospital tambe.


text:
ORANJESTAD – Diabierna mainta Minister di Cultura sra. Xiomara Maduro tabata presente na Biblioteca Nacional na Oranjestad pa haci apertura di e training “Educa cu Cultura”, cual e team di Departamento di Cultura cu sosten di Ministerio di Cultura a organisa e training aki specialmente pa empleadonan publico y Organisacionnan No-Gubernamental (ONG) cu ta traha riba tereno di cultura. Nan mester tin conocemento di conceptonan y terminologia relaciona cu cultura.
Por ehempel ‘cultura’. Con ta defini cultura?
Ora ta trata di maneho di cultura, ta e definicion di UNESCO, e 193 paisnan miembro di UNESCO ta aplica: “Cultura ta encera un cantidad di aspecto spiritual, material, intelectual y emocional cu ta caracterisa un sociedad of un grupo social. Incluyendo no solamente arte y literatura, sino tambe forma di biba, derechonan fundamental di e ser humano, sistemanan dibalor, tradicion y creencia”. Por comprimi e definicion aki den tres palabra. Cultura ta nifica simplemente: forma di biba!
Otro conceptonan cu ta haya atencion ta maneho integral di cultura y papel di cultura den desaroyo duradero. Ora ta papia di un maneho integral di cultura ta referi na e areanan di cultura cu ta relaciona y complementa cu otro. Tambe e ta ensera cu organisacionnan y actornan cultural ta traha cu otro sectornan di comunidad y organisacionnan local y internacional. Cultura tin un papel clave den desaroyo duradero di un pais. Cultura ta instrumental pa economia, bida social, bienestar general y medio ambiente di un pais.
E mandatario a trece dilanti cu su mes persona a participa caba na e training aki , cu ya a wordo duna na empleadonan di Ministerio di Cultura, Departamento Cultura Aruba (DCA) y Museo Archeologico.
Ministerio di Cultura a prepara algun profesional riba tereno di cultura pa nan tambe por duna e training aki. Cu e training di awe pa e departamentonan publico y Organisacionnan No-Gubernamental (ONG) cu ta traha riba tereno di cultura, e meta ta wordo alcansa pa esnan activo riba tereno cultural y pueblo di Aruba ta na altura di kico basicamente cultura ta come y bebe.Ta cuminsa di chikito pasobra cosnan grandi ta cuminsa di chikito y cu cada paso ta yudabo yega na e direccion cu nos pais kier bay. Den nos economia tin potencial, cultura tin un rol escencial, manera industria creativo, e industria oraño. Departamento di Cultura a mustra iniciativa pasobra ta nan ta e catalisador, esun cu mester yuda pusha pa nos yega y esaki ta depende di cada uno di nos di e tereno cultural con nos ta mira pa futuro y con liher cada uno ta duna di su banda pa asina yega na un maneho integral di cultura pa nos pais.
Un danki na tur esnan cu a participa y contribui pa por a logra e training aki Departamento di Cultura, Unesco, Unoca y Biblioteca Nacional.
Minister Xiomara Maduro na final a trece dilanti cu nos como pais nos mester percura pa biba nos cultura y pa esaki keda pa semper mescos cu e sanger cu ta core den nos benanan pa duna nos oxigeno pa nos sigui biba.


text:
Riba djabièrnè 2 di yüli, Dutch Caribbean Nature Alliance (DCNA) a tene su promé Big Live Nature Quiz pa adulto na Aruba, Boneiru, Kòrsou, Saba, Statia, i St. Maarten. Na total 39 tim ku riba 100 miembro di tim formando tim di te 1-4 hungadó a partisipá na e kues ku a bai via internèt i ta interaktivo. Despues di hopi tanda ku preguntanan interesante i inspirante tokante naturalesa, un tim na Boneiru a gana. Di dos lugá a bai pa un tim na Aruba i e di tres lugá a bai pa un otro tim na Boneiru.
A krea e Big Live Nature Quiz ku ta online pa eduká siudadanonan tokante naturalesa riba un manera prèt i interaktivo, pa lanta orguyo pa naturalesa di e isla, enkurashá práktikanan ku ta bon pa medioambiente, sostené e proyektonan di konservashon di e parkenan, i pa trese personanan rònt Hulanda Karibense den kontakto ku otro.
Kuesnan grátis kada aña pa Adulto i Mucha
E meta ta pa hasi e kuesnan un evento anual pa tantu adulto komo mucha. Na 2020, a lansa e promé edishon pa mucha. Pa 2021, e edishon pa mucha aktualmente ta planeá pa kuminsamentu di òktober. Keda pendiente pa bo siguiente oportunidat pa bo siña mas tokante naturalesa di Hulanda Karibense.
Kues Live i Interaktivo
Timnan por a partisipá na dos forma. Sea ku timnan ku a haña invitashon pa hunga for di e base na kas/online huntu amigu i famia òf djòin e kues na un di e sitionan di transmishon.
E ‘Quiz’ tabata online i bibu. Di e forma akí, tur e timnan di e islanan di Karibe Hulandes por a partisipá na mes momentu i tambe por komuniká ku otro i ku e anfitrion di e programa.
Sitionan di transmishon tabata “Hillside” na Boneiru, “Long Haul” na Saba, i “Dinghy Dock Sailors Bar” na St. Maarten. Un danki di kurason ta bai pa e establesimentunan akí i tambe na STINAPA Bonaire, CARMABI na Kòrsou, Aruba National Park Foundation, Saba Conservation Foundation (SCF), STENAPA na St Eustatius i Nature Foundation Sint Maarten (NFSXM) pa nan sosten na e evento akí.
Tema: Animalnan di Karibe Hulandes
E kues Big Live Nature Quiz pa adulto tabata konsistí di 35 pregunta komun den e siguiente kategorianan: Animalnan Marino, Animalnan Terestre, Zonido den Naturalesa, Espesienan Spesial di e islanan, i Hende i Naturalesa. Tabatin un pousa chikitu meimei pa por a tuma algu di bebe i pasaboka pa prepará pa bai di dos ròndu.
Ganadónan
Durante e kues ku tabata Live i Interaktivo e timnan por a sigui desaroyo di nan skor. Despues di sinku tanda di kompetensia, a anunsiá e ganadónan. E promé lugá ku skor di 293 a bai pa “Jonkers” na Boneiru. Nan lo risibí un paseo ku boto di bela ku posibilidat di snòrkel rondó di nan isla bunita. Di dos i di tres lugá a bai pa respektivamente “Mini’s Butlers” (ku 259 punto) na Aruba i “Gwen & Dunc” (ku 254 punto) na Boneiru. Nan lo risibí sombré ku T-shirt di e logo di Big Live Nature Quiz. Pabien na nan tur!
Reakshon di un partisipante di e kues BLNQ na “Long Haul” Saba: “Mi a gusta e kues! Spesialmente mi a gusta e kategoria Zonido den Naturalesa, pasobra esaki tabata diferente di kualke otro kategoria komun ku mi a yega di topa den un kues”.
No pèrdè e siguiente Big Live Nature Quiz
Kontrolá DCNA su Facebook (Dutch Caribbean Nature Alliance), Instagram (DCNAnature) òf BigLiveNatureQuiz.org pa mas informashon i pòrtrèt di e eventonan. Si tin kualke pregunta, manda un mensahe di meil pa info@DCNAnature.org òf yama na +599-717-5010.
Big Live Nature Quiz ta haña fondo generoso di Ministerio di Agrikultura, Naturalesa i Kalidat di Kuminda (LNV) i e aktividatnan di DCNA ta haña sosten di ta haña sosten di Postcode Loterij di Hulanda.
DCNA su ganadó di Big Live Nature Quiz adulto. Promé lugá a bai pa un tim na Boneiru. Di dos lugá a bai pa Aruba i e di tres lugá a bai pa un otro tim na Boneiru.
Saba: E tim Sea Saba disfrutando di DCNA su Big Live Nature Quiz na “Long Haul”
Boneiru: Partisipantenan na DCNA su Big Live Nature Quiz lesando ku atenshon e preguntanan na “Hillside-Bonaire”.
St. Maarten: Asistensia grandi na DCNA su Big Live Nature Quiz na “Dinghy Dock Sailors Bar”
DCNA su Big Live Nature Quiz: E timnan por a partisipá tambe ku famia i amigunan for di kas na Aruba, Boneiru, Kòrsou, Saba, Statia i St. Maarten
Download link photos: https://wetransfer.com/downloads/025945af35ce8253b0941cf30db35c0e20210715123437/19ed3305e5a93c0375192c9e39aa16c820210715123453/7706b3


text: Parlamentario pa Partido MAS sra. Aquannette Gunn a dirigi un carta na Minister di Labor, Integridad y Energia S.E. Glenbert Croes, despues di a duna di conoce den e reunion publico di 13 y 14 di december 2021, caminda e mandatario a duna di conoce cu WEB Aruba NV no a inicia e proceso di ‘hedging‘ pa e proximo 2 añanan nos lo ta depende completamente riba HFO pa asina genera energia. A base di e informacion adkiri e parlamentario ta haci e preguntanan na e mandatario en cuestion por medio di Presidente di Parlamento.


text:
Siman di trafiko sigur.
Willemstad – 20 di ougùstùs 2022
For di 2016 Ministerio di VVRP ta pone 1 siman dediká na seguridat den tráfiko. I e siman di 15 pa 19 di ougùstùs 2022 tabata e siman di tráfiko sigur. Esaki a keda inougura djaluna dia 15 di ougùstùs na lokalidat di Kùr. Den presensia di ‘stakeholder’ nan manera vvrp, ow i bosero polisial. Gobièrnu a para ketu e aña aki na e 3 ‘E’ nan den seguridat di tráfiko ku ta ‘Education, Engineer i Enforce.’
Nos di Partido Inovashon Nashonal ta sumamente desapuntá pa e atenshon pober ku a duna na e tópiko.
i tambe nos ta mira algun tópiko ku mester atendé i ku esakinan no tin atenshon di Gobièrnu.
Banda di esaki tambe lamentabelmente nos ta bolbe lanta i mira kon tráfiko insigur ta kobra mas viktima.
Den e kaso aki 2 trahadó ku a sali pa bai laborá djasabra mainta i lamentabelmente esakinan no por a termina nan trabou i bai nan kas bèk pa motibu di inseguridat den tráfiko.
Den e kuadro aki nos a sinti falta di atenshon pa e siguiente puntonan:
- Den e stakeholdernan (interesado) ku a akudí na inougurashon di siman di tráfiko sigur no tabatin ningun persona di ofisina di rijbewijs presente. Kual ta un di e Stakeholdernan mas importante den henter e tema.
- Siman di tráfiko sigur mester a bira un siman kaminda mester a pone hopi mas informashon riba e tema i konsientisá usuarionan di tráfiko. Esaki no a pasa. Solamente kuerpo polisial tabata saka algun anunsio pa konsientisa nos hendenan.
- Gobiernu tampoko no a hasi nada ahinda pa e parti di edukashon. Por ehempel:
- Kon tin ku atende ora ta sera kaya pa traha.
- Reëduka shofurnan ku a komete kualke infrakshon grave den tráfiko pa nan por bolbe partisipá na un manera resposabel bek den tráfiko.
- Eksamen pa saka ‘rijbewijs’ ku ta basá riba e lèi di 1957 ku no ta kuadra ku e situashon aktual.
- E parti di infrakstruktura ku nos a bin ta papia hopi di dje. Kayanan ku ta pasa den barionan ku a bira drùk. I ku Gobièrnu no a adaptá e situashon pa mehorá e seguridat.
Tambe nos di Partido Inovashon Nashonal ke para ketu riba e seguridat ku ta eksihí di un vehikulo pa e por partisipá den nos tráfiko. Hopi vehikulo ku ta bini nobo no tin ni sikiera un airbag den dje.
Partido Inovashon Nashonal ke pa Gobièrnu pone atenshon riba e puntonan aki pa asina alsa e seguridat pa nos tur ku ta partisipá den tráfiko. I tambe nos ke ekstende nos mas sinsero pesame na famia i konosínan di e trahadonan ku a perde nan bida den trafiko.


text:
TRES DETENSHON
Den oranan di anochi di djabièrnè,promé di òktober Kuerpo Polisial Hulanda Karibense a realisá tres detenshon den dos kaso.
Den e promé kaso, despues di a risibí keho di menasa ku arma, agentenan di Kuerpo Polisial Hulanda Karibense a topa e sospechoso den Centrumgebied i a kontrolá e a base di Lei di Arma BES. A detené e hòmber di inisialnan L.R.D di 30 aña di edat i un muchahòmber di inisial I.d.P di 17 aña di edat. Durante di e detenshon a konfiská un arma di kandela.
Mas lat riba e anochi agentenan atento a sinti holó di droga i a detené un hòmber di inisialnan
S.L.V di 21 aña di edat. Durante di e detenshon a konfiská diferente saku di droga.
GRUPO DI HENDE TA MANDA POLIS KU PIEDRA
Den oranan di mardugá di djasabra 2 di òktober, un patruya di polis a dirigí nan mes na Pink Beach kaminda tabatin un aglomerashon grandi di hende. Na yegada di polis a hasi uso di megafon pa pidi públiko presente pa nan bandoná e sitio. Diferente persona presente a kuminsá tira piedra, bòter di glas i otro artefakto den direkshon di polis i e outonan di polis. Mirando e peliger agentenan a los diferente tiru di atvertensia pa asina ei por logra habri e grupo. No ta toleráe tipo di akshonnan aki i polis lo atendé fuerte ku esnan ku a hasi nan mes kulpabel na esaki. E kaso ta bou di investigashon.


text:
Kontraloria konosé tres tipo di investigashon:
Investigashonnan
Investigashon di Legalidat
Pa lei, tur aña Kontraloria tin e tarea di kontrolá si e entradanan (impuesto i otro kobransa) a ser kobrá di akuerdo ku regla i si e gastunan a ser hasí konforme presupuesto i di akuerdo ku regla.
Investigashon di Efisiensia
Investigashon di efisiensia tin keber ku tres E: Ekonomia, Efisiensia i Efektividat. Ku otro palabra, Kontraloria ta investigá si gobièrnu ta traha na un manera efisiente, usando e kantidat adekuá di medio pa por logra e resultadonan deseá.
Investigashon di Integridat
Un investigashon di integridat ta señalá posibel riesgo i otro aspekto di integridat i ta rekomendá medida ku por tuma pa hisa defensa di e organisashon.


text:
Raymond Begina a titulá kampion dje tradinshonal torneo di tènis di mesa Master 50+, ku tabatin Bremar Agencies komo patrosinadó. Den un final emoshonante ela gana ku skor di 3-2 di Hensley Wentwoord.
Un total di 20 hungadó a inskribí pa por kompetí den e torneo Bremar Master 50+. Tabatin 4 grupo di 5 hungadó den kua a hunga bueltanan preliminar. E kompetensia a tuma lugá den sala di rekreo Iren Moreno na Muizenberg.
E promé 40 weganan di klasifikashon a konsistí di e asina yama ‘best of 3’ i e kompetensia den e fase aki tabatin algun desenlase interesante. Finalmente e hungadónan ku mas eksperensia i alabes mas versá a pasa pa e semi final: Raymond Begina, Hensley Wentwoord, Jacinto Zimmerman i Peter Wong.
Begina a klasifiká pa final ganando fasilmente di Wong ku skor di 3-0. Den e otro semi final Wentwoord a superá Zimmerman ku skor di 3-1 i asina pasa pa e final kontra di Begina. Esaki ya a bira un tradishon último añanan den e kategoria aki. E wega final aki a bai 5 sèt i tabata un konfrontashon emoshonante.
Despues ku Begina a gana e promé sèt ku 11-5, Wentwoord a empatá e wega na 1-1 ganando e di dos sèt ku 11-8. E di tres sèt a bai atrobe pa Begina ku atrobe 11-5, pero Wentwoord ta bolbe tabla e enkuentro superando su kontrinkante den di kuater sèt ku 13-11 pa hasi e wega 2-2.
Den e di sinku alabes último sèt e enkuentro tabatin un desaroyo interesante i emoshonante. Dado momentu ku e skor 10-10 e tenshon a krese bou dje públiko i tabata parse ku e biaha aki sí Wentwoord ta bai logra sali di porta grandi. Pero Begina a mustra su supermasia i ta skor e ultimo 2 puntonan pa gana 12-10 i asina bolbe bai ku e titulo kampionil: 3-2.
E finalista a risibí nan premionan ku tabata patrosiná pa Bremar Agencies. Esakinan tabata opsekio dje doño dje kompania aki ku ta Ashley Hollander i ku den añanan 1960 pa 1970 i despues tabata un dje bon hungadónan di tènis di mesa di Kòrsou.


text:
Good Causes
Oranjestad, Aruba, 19 di februari 2016. Den e ultimo cinco añanan, e deporte di combate Mixed Martial Arts a crece y bira un di e deportenan mas famoso na mundo. Aruba sigur no a keda atras mirando cu hopi hoben a cuminsa practica e deporte mientras cada evento di MMA tabata tin su acohida grandisimo colma di fanaticada. Es mas varios di Aruba su atletanan di MMA manera Evan Nedd, Aldrick Croes y Gregory Milliard a cuminsa representa nos isla den exterior esaki den eventonan renombra principalmente na Merca cu ta wordo hasta televisa pa mundo henter por mira. Actualmente e atleta di combate Gregory Milliard kende ta e campeon di Aruba y Caribe a biaha pa Detroit, Michingan unda e lo competi den un anochi di MMA. E atleta Milliard kende tin un record di 28 pelea gana y 6 pelea perdi di cual 26 pelea gana pa knockout lo mester enfrenta un otro campeon di MMA esta Shamier Garcia.
ORANJESTAD, Aruba - 28 di januari, 2015: En conexion cu e celebracion riba Dia di Betico, e organisacion di futbol infantil, LIFIDA a organisa un torneo di futbol den e Division LIFIDA B. E torneo a carga e nomber di “Torneo Copa Betico Croes”. E torneo a tuma dialuna 25 januari den Stadion di Yara na Savaneta, e cas di LIFIDA. E ekiponan participante na e torneo ta Britannia, Nacional/Washington, Brazil Jrs, RCS, RCA U-11 y La Fama.
ORANJESTAD, Aruba - 27 di januari, 2016: E federacion di pesas, AAWA a organisa su prome torneo di anja 2016, Copa Betico Croes. Diadomingo ultimo y bou di un expectativa grandi e torneo a tuma luga den Centro Deportivo Frans Figaroa na Noord. Mirando e cantidad di participacion di e gymnan y organisacionnan di crossfit manera Muscle&Lungs Crossfit Aruba, Crossfit A297, Barbells in ParadiseCrossfit, CrossfitGradum y TNT Gym por bisa cu esaki tabata uno sumamente exitoso pa e organisadornan. Na banda di e participacion mester bisa cu e prestacion tabata uno sublime mirando cu varios participante a logra mehora nan record personal, algun hasta drecha esnan nacional, esaki sigur tabata un adelanto mirando e sacrificio cu cada un ta bin ta haci pa asina hiba e deporte di pesas na un otro nivel.
ORANJESTAD, Aruba - 27 di januari, 2015: En conexion cu e celebracion riba Dia di Betico, e organisacion di futbol infantil, LIFIDA a organisa un torneo di futbol den e Division LIFIDA B. E torneo a carga e nomber di “Torneo Copa Betico Croes”. E torneo a tuma dialuna 25 januari den Stadion di Yara na Savaneta, e cas di LIFIDA. E ekiponan participante na e torneo ta Britannia, Nacional/Washington, Brazil Jrs, RCS, RCA U-11 y La Fama. Mester bisa cu e seleccion U-13 tambe a forma parti di e torneo aki, esaki como preparacion pa e Torneo Internacional Aruba Himno y Bandera 18 maart. Na final tur club participante a ricibi un bunita trofeo como un certificado di participacion. E torneo lo inicia riba ambos dia pa 9or di mainta te cu 2 or di merdia.
ORANJESTAD, Aruba - 26 di januari, 2016: Durante cuater dia largo e federacion di ajedrez a tene nan prome torneo di anja celebrando e Copa Betico 2016. Un torneo cu a wordo hunga den tres categoria, esakinan den U-12, U-18 y Open. Mester bisa cu e participacion un bes mas tabata grandi unda un total di 46 atleta di ajedrez a inscribi pa e tremendo torneo aki. E weganan tur tabata riba un nivel halto caminda e hobennan a domina e prome torneo di anja 2016.
ORANJESTAD, Aruba - 27 di januari, 2016: E prome torneo di aña 2016 organisa pa e federacion di Aruba Tang Soo Do lo ta diabierna awo 29 di januari cuminsando pa 6or di atardi na Emmaschool na Ayo. E competencia Gihae Tang Soo Do Challenge lo bay ta pa tur alumno di e scolnan di Gihae Tang Soo Do Studio I, II & III. E competencia lo bay ta Open Hand Forms & Weapon Forms, mientras lo tin un invitado special den persona di Master y Regional Director Master Wilfredo Burgos. Mirando cu ta e temporada di carnaval lo tin un jump in despues cu e competencia termina.
ORANJESTAD, Aruba - 26 di januari, 2016: Diadomingo ultimo, e federacion di esgrima, SABA a tene su prome competencia dia aña celebrando Dia di Betico. E competencia a tuma luga den Cristo Rey School na Brazil. E deporte di fencing den e ultimo añanan a bira uno masha popular sigur bou di nos hobennan, unda un cantidad grandi ta practica e deporte Olimpico aki.


text: E fort historico den curason di Oranjestad a sirbi como e seno perfecto pa un evento di aprecio di cliente tan disfruta, combina cu e introduccion oficial di e constelacion nobo di Deloitte Dutch Caribbean, cual ta inclui expertonan di Audit, Consulting, Enterprise Risk Services, Financial Consulting y Tax. Partnernan Michael Leo van Romondt y Julian Lopez Ramirez a yama un bon bini caluroso na e huespetnan den Fort Zoutman, unda tur hende a disfruta di un sin fin di cocktails y hors d’oeuvres mientras cu nan a combersa y socialisa cu otro den un ambiente relaha y casual. Durante su discurso cortico, Michael Leo van Romondt a marca e cuminsamento di un aña fiscal nobo pa Deloitte Dutch Caribbean como e motibo pa e celebracion, despues di a conclui un aña di crecemento den ganashi y resultado netto positivo, cual tabata posibel danki na e contribucionnan di e miembronan excelente di e ekipo. Deloitte Dutch Caribbean, el a splica, ta activo den e mercado Arubiano ya pa mas di 30 aña, un compania cu raiznan local fuerte y coneccion solido cu e marca global di Deloitte. Fiel na su spirito di inovacion, Deloitte Dutch Caribbean tabata anunciando e cuminsamento di su colaboracion cu Deloitte Netherlands, expandiendo su experticio y presencia den e mundo compleho di negoshi aki cu semper ta creciendo. Van Romondt a sigui pa introduci partner gerente Rob Zuiverloon, kende a comparti su vision pa e futuro cu clientenan invita y demas invitado, elaborando riba Deloitte’s su capacidad, cu no ta conoce limite, danki na e partnernan nobo, ambicioso y hoben cu ta prepara pa asumi cualkier reto y dedica nan recursonan amplio pa contribui na e negoshi diario di nan cliente, y yudando esaki crece y bira mas exitoso. Junior Lopez Ramirez, kende tambe ta sirbi como e hefe interino di Douane riba e isla, entusiasticamente a introduci otro miembronan di e ekipo di Deloitte, kendenan a inclui Otmar Martina, compliance y audit, Mario Flores, risk, Saskia Lans, audit y technology, y Maghalie van der Bunt, human capital. Nan tur a haya un luga riba e scenario pa asina saca un portret di e compania su ekipo talentoso y completamente anima. Deloitte Dutch Caribbean a wordo funda na Juli di 1982, ora Freddy Curiel a uni forsa cu Donny Bakhuis como parti di nan esfuerso pa crea un compania solido di accounting encabesa pa profesionalnan yiu di tera. Mientras cu na cuminsamento pa mayor parti tabata trata di un compania di accounting otro servicio a wordo agrega durante e añanan cu a sigui manera servicion di Consulting, Tax y Information Technology. Nos ta mirando dilanti riba e futuro, tabata e declaracion di Romondt, e pronostico no ta cla, pero cu trabou duro, persistencia y un pensamento positivo, nos por logra hopi. Aki por mira algun momento durante e anochi ameno cu a marca e fin di e aña fiscal y e lansamento di un organisacion refresca.


text:
AVB
Dakota ta corona campeon di Division Honor, ganando RCA den un final pa prome biaha desde 1983
Antesala di e final Dakota ta campeon un biaha mas, nan di 17 titulo, e di dos ekipo rubiano cu mas campeonato...
Division HonorMore Division Honor
AVB/ 3 months ago
Dakota ta corona campeon di Division Honor, ganando RCA den un final pa prome biaha desde 1983
Antesala di e final Dakota ta campeon un biaha mas, nan di 17 titulo,...
Division Honor/ 3 months ago
Playoff final di Division Honor 2021-2022 a yega, Dakota ta enfrenta RCA p’e titulo
Un final Clasico E gran final di Aruba su futbol alfin a yega, y...
Division Honor/ 4 months ago
Nos ta na mitar caminda di playoffs, Dakota ta keto bai na prome lugar riba tabla
Den resumen E di tres fecha di playoffs Division Honor aparentemente lo tabata hopi...
Dakota y La Fama ta pika dilanti y ta ‘un-dos’ riba tabla di playoffs – resumen y antesala
Despues di dos fecha di Playoffs 2022, Dakota ta keda invicto cu dos victoria...
FutbolAruba TVMore FutbolAruba TV
AVBMore AVB
AVB/ 3 months ago
Dakota ta corona campeon di Division Honor, ganando RCA den un final pa prome biaha desde 1983
Antesala di e final Dakota ta campeon un biaha mas, nan di 17 titulo,...
AVB/ 4 months ago
Final Division Uno a marca historia – Atletico Santa Fe ta campeon pa prome biaha ganando Unistars 4-2 – un resumen
E final di Division Uno 2021-2022 no a defrauda, mas bien e tabata un...
Dakota y La Fama ta pika dilanti y ta ‘un-dos’ riba tabla di playoffs – resumen y antesala
Despues di dos fecha di Playoffs 2022, Dakota ta keda invicto cu dos victoria...
Playoffs Division Honor 2022 a cuminsa – ken ta favorito pa bai final?
Playoff di Division Honor a cuminsa cu dos partido den e prome rond di...
ClubsMore Clubs
Club/ 2 years ago
SV Britannia ta e prome veld cu luz LED na Aruba
Diabierna anochi 3 juni 2020 tabata un anochi grandi pa e organisacion di Piedra...
Nos ta drenta un fin di siman interesante di Copa Don Elias Mansur
Diahuebs anochi, e Copa Don Elias Mansur 2019 a inicia den stadion Guillermo Prospero...
RCA ta organisa edishon #7 Copa John Merryweather
E anja aki pa di shete anja consecutivo, organishon tricolor ta organisa e grandioso...
Dames RCA cla pa Play-Off
E damesnan tricolor, mescos cu Divishon di Honor, a bolbe clasifica pa play-off di...
More News
-
-
-
-
-
Division Honor/ 3 months ago
Playoff final di Division Honor 2021-2022 a yega, Dakota ta enfrenta RCA p’e titulo
Un final Clasico E gran final di Aruba su futbol alfin a yega, y e dos faboritonan grandi, Dakota y RCA,...
-
Division Honor/ 4 months ago
Nos ta na mitar caminda di playoffs, Dakota ta keto bai na prome lugar riba tabla
Den resumen E di tres fecha di playoffs Division Honor aparentemente lo tabata hopi decisivo pa determina e tabla di clasificacion,...
-
AVB/ 4 months ago
Final Division Uno a marca historia – Atletico Santa Fe ta campeon pa prome biaha ganando Unistars 4-2 – un resumen
E final di Division Uno 2021-2022 no a defrauda, mas bien e tabata un aire fresco di competicion sano cu fanaticonan...
-
Dakota y La Fama ta pika dilanti y ta ‘un-dos’ riba tabla di playoffs – resumen y antesala
Despues di dos fecha di Playoffs 2022, Dakota ta keda invicto cu dos victoria p’e prome lugar, y La Fama cu...
-
Playoffs Division Honor 2022 a cuminsa – ken ta favorito pa bai final?
Playoff di Division Honor a cuminsa cu dos partido den e prome rond di e “round robin”, unda cu tur e...
-
Division Honor – Playoffs 2022 ta cuminsa – Dakota a gana e campeonato regular y Devis Oliveros di Nacional ta campeon goleador atrobe
Resumen y comentario Campeonato Division di Honor a yega na su conclusion prome cu bai over p’e playoffs nan. Un...


text:
Riba djabièrnè promé di novèmber, a tene un akshon multidisiplinario konhunto den kolaborashon ku e direktorado di Mantenshon i Supervishon di Lei, Inspekshon di Labor , Brantwer i Kuerpo Polisial Hulanda Karibense. Durante di e akshon a kontrolá sinku establesimentu di horeka situá na e parti nort di Boneiru. E kòntròlnan tabata den kuadro di e ‘Drank- en Horecaverordening Bonaire’, e ‘Wet vestiging bedrijven BES’, e ‘Arbeidsveiligheidswet BES’ i e ‘Wet arbeid vreemdelingen BES’. Brantwer a asistí ku e parti di seguridat pa kandela. Durante di e akshon a konstatá diferente violashon: vários medionan pa paga kandela no tabata tei presente òf no tabata di kùr; na un sitio a bin topa ku vürwèrk, loke ku a destruí mesora na sitio mes. Na un negoshi e higiena no tabata na òrdu. E negoshi aki mester a sera su portanan riba òrdu di e inspektornan di e Direktorado di Mantenshon i Supervishon di Lei. No tabatin kestion di trabou ilegal na niun di e negoshinan kontrolá.
Riba djárason 6 di novèmber a detené un hòmber di inisial H.U.C. di 50 aña di edat en konekshon ku destrukshon i a detené un hòmber di inisial R.G.C. di 19 aña di edat en konekshon ku menasa di morto.
Mas lat riba djárason 6 di novèmber, a drenta keho di ladronisia for di un outo ku tabata stashoná na e sitio di sambuyá ‘Yellow Slave Huts’ situá riba Bulevar E.E.G. Entre 4 or i 5 or di atardi deskonosínan a bai ku entre otro un brel di solo, un tas di sambuyá i sèn kèsh.
Riba djaweps 7 di novèmber a drenta keho di kiebro den un ofisina di un kompania situá na Kaya Soeur Bartola. Deskonosínan a forsa un bentana pa a drenta i a bai ku entre otro un kaha di sèn kèsh. E kiebro a tuma lugá entre djárason 6 di novèmber, pa mas o ménos 5 or di atardi, i djaweps 7 di novèmber, pa mas o ménos 7.30 di atardi.
Riba e mesun mainta di djaweps 7 di novèmber a drenta keho di ladronisia for di un kamber di un akomodashon turístiko situá riba Kaya Internashonal. Entre 7.30 or i 10 or di mainta, deskonisinan a bai ku un telefòn.
Ta investigando e kasonan.
POLITIEBERICHTEN VAN WOENSDAG 6 NOVEMBER TOT EN MET VRIJDAG 8 NOVEMBER 2019
Op vrijdag 1 november 2019 hebben toezichthouders van Directie Toezicht en Handhaving, Arbeidsinspectie, Brandweer en het Korps Politie Caribisch Nederland een multidisciplinaire actie uitgevoerd.
Tijdens de controle zijn een vijftal horeca bedrijven in het noorden van Bonaire gecontroleerd. De controles zijn uitgevoerd in het kader van de Drank- en Horecaverordening Bonaire, de Wet vestiging bedrijven BES, Arbeidsveiligheidswet BES en de Wet arbeid vreemdelingen BES. De Brandweer assisteerde hierbij op het gebied van de brandveiligheid. Er zijn verschillende overtredingen geconstateerd: diverse blusmiddelen waren niet aanwezig of niet gekeurd. Ook is er op een locatie vuurwerk aangetroffen, wat ter plekke is vernietigd. Bij een bedrijf was de hygiëne niet op orde. Dat bedrijf moest op aanwijzing van de inspecteurs van de Directie Toezicht & Handhaving de deuren sluiten. Er is bij de gecontroleerde bedrijven geen sprake van illegale arbeid.
Op woensdag 6 november werd een man met initialen H.U.C. van 50 jaar aangehouden voor vernieling en een man met initialen R.G.C. van 19 jaar aangehouden in verband met bedreiging met de dood.
Later op de dag op woensdag 6 november, werd aangifte gedaan van diefstal vanuit een auto bij de duiklocatie Yellow Slave Huts aan de Bulevar E.E.G. Onbekenden hebben tussen 16.00 en 17.00 uur, een zonnebril, een duik tas met inhoud en contant geld weggenomen.
Op donderdag 7 november werd aangifte gedaan van inbraak in een kantoor van een bedrijf aan de Kaya Soeur Bartola. Onbekenden hebben tussen woensdag 6 november omstreeks 17.00 uur en donderdag 7 november omstreeks 07.30 uur een raam geforceerd om binnen te komen en hebben onder andere een geldkas met contant geld weggenomen.
Op dezelfde ochtend van donderdag 7 november, werd aangifte gedaan van diefstal van een telefoon vanuit de kamer van een toeristenaccommodatie aan de Kaya
Internashonal. Tussen 07.30 en 10.00 uur hebben onbekenden de telefoon weggenomen.
De zaken worden onderzocht.


text: ORANJESTAD – E ultimo dos siman e integridad di Aruba su sistema financiero a wordo evalua pa Caribbean Financial Action Task Force on money laundering CFATF den evaluacion AML/CFT. Diabierna ultimo Minister President, Minister di Hustica y Minister di Finansa a haya un presentacion di e ‘preliminary findings’ for di e team di ehecutivo di CFATF den presencia di e miembronan di e team di Aruba. E resultado final di e evaluacion lo ser trata den e Reunion Plenario di CFATF na november proximo. Minister Xiomara Maduro ta gradici tur persona y instancia cu a brinda informacion y cooperacion pa asina e team por a evalua Aruba.


text:
Den nos articulo semanal aki tocante nos idioma Papiamento na varios ocasion nos a mustra riba e riqueza di vocabulario, pa motibo cu nos a ‘fia’ cierto palabra di varios otro idioma pareu. Den e edicion aki nos ta dedica atencion na e fenomeno di variedad di vocal (klinker) cu nos a hereda di e diferente fuentenan cu a influencia nos idioma.
E habilidad cu nos tin por ehemplo pa pronuncia e ‘uu’ Hulandes, manera den ‘huur’ o ‘duur’ lo parce nos algo logico y casi natural, te ora nos ripara cu hende di otro pais cu ta topa cu Hulandes, sea na Aruba o na otro pais, tin bastante problema pa siña esaki. Por ehemplo ta pronuncia esaki como un ‘i’, loke naturalmente e no ta. Asina nos tabata tende hopi aña pasa hende cu tabata papia di ‘hir di cas’ na lugar di ‘huur di cas’. Esaki ta ilustra tambe cu lidia cu e vocalnan aki no ta algo exclusivo di stranhero, sino cu nos propio hendenan tabatin problema cu esaki, principalmente si nan encuentro cu Hulandes na scol a keda limita y no a siña pronuncia esaki bon. Tambe tabata tende hende papia por ehemplo di ‘bes’ envez di ‘bus’ pasobra esaki tambe ta un vocal cu den nos Papiamento, originalmente principalmente orienta riba Portugues y Spaño, no tabata existi, pero cu nos a siña y a adopta for di Hulandes. Esaki a lo largo a inclui varios palabra, manera ‘lus’, ‘dus’. Banda di esey naturalmente nos tin e uso ‘normal’ di ‘u’ manera den e idiomanan di origen Latino.
Keur
Di Hulandes nos a hereda tambe e ‘tweeklank’ (diftong) ‘eu’, (o diptongo na Spaño), cu nos conoce den ‘keuring’ y ‘keuringslokaal’. Otro ta por ehemplo ‘blauw’ cu den nos pronunciacion ta mescos cu e mesun diptongo cu ta origina den Spaño manera ‘trabao’. E ultimo aki ta ser skirbi hopi tambe como ‘ou’, cu tambe ta origina den Hulandes, o Ingles. Tin mas ehemplo pa duna, pero esey na otro ocasion.
En general nos forma di maneha e vocalnan ta mas orienta riba e dos idiomanan Latino, Portugues y Spaño, y por ripara cu nos hendenan mes, a pesar di sa bon Hulandes, ta keda lidia cu por ehemplo e ‘a’ y ‘aa’ Hulandes, mientras den nos idioma nos tin un ‘a’ so, manera Spaño y Portugues tambe conoce. Tambe tin un distincion clave entre e pronunciacion di un ‘w’ na Hulandes y esun di nos Papiamento. Nos ta comparti pronunciacion di e ‘w’ cu idioma Spaño (y Ingles), mientras esun Hulandes (y Aleman) ta parce casi un ‘v’. E ta resulta un obstaculo mayor pa hopi cu ta siña Hulandes pa pronuncia e version Hulandes corectamente. A proposito, e ‘w’ no ta un vocal.
Otro aspecto ta e pronunciacion di e vocal ‘o’ cu na Hulandes conoce diferente forma. Tin e ‘o’ (di ‘hoor’), tambe e ‘o’ (den ‘lopen’), pronuncia manera un ‘ow’; y e ‘o’ (di ‘pot’) pronuncia manera na Papiamento den ‘potchi’ cu ta deriva tambe di e ‘pot(je)’ Hulandes, a proposito. Nos tin bastante palabra di origen Hulandes den Papiamento cu e ‘o’ particular aki aden, manera borchi, conchi, potret, klompi, forki, mors, prop, pronk, etc. Tin palabra cu e ‘o’ aki cu por ta, o ta di origen Ingles, manera ‘stop’, fork(lift), box.
Nos por conclui cu e hecho cu nos idioma a nace di e encuentro di diferente idioma, a contribui na presencia di un variedad grandi di diferente vocal y diptongo, variedad cu no ta existi den otro idioma. Den e sentido aki nos mester aprecia e riqueza cultural aki cu a surgi a traves di varios siglo. Lo ta simplemente eroneo pa kere cu nos idioma no ta nada mas cu un idioma local cu un vocabulario limita. Su uso diario talvez no ta recorda nos inmediatamente di e riqueza aki, pero asina cu nos cuminza pensa riba origen di Papiamento, nos ta bira consciente di e tesoro di idioma cu nos tin.


text:
Orashon djasabra 12 di mei 2018
Orashon djasabra 12 di mei 2018
‘El a keda un temporada aya. Despues Pablo a bolbe bai for di Antiokia. El a biaha di un lugá pa otro den region di Galasia i Frigia. Tur kaminda ku e yega e tabata kurashá e disipelnan. Un hudiu di Alexandria, un tal Apolo, a pasa Éfese. E tabata un hòmber elokuente, ku un konosementu profundo di Skritura. El a haña instrukshon tokante e kaminda di Señor i ku gran entusiasmo e tabata prediká i instruí korektamente tokante Hesus. Ma e tabata konosé solamente boutismo di Huan. E hòmber akí a kuminsá papia ku mashá kurashi den snoa. Ora Priskila i Akila a tend’é, nan a hal’é un banda i splik’é e kaminda di Dios na un forma mas bon. Na momento ku e ker a sigui biaha pa Gresia, e rumannan a kurash’é i skibi un karta pa e disipelnan aya risibié bon. Ora el a yega Korinte, e tabata un gran yudansa pa e rumannan, danki na e don spesial ku Dios a dun’é. Pasobra den debate públiko e tabata refutá e ponensianan di e hudiunan fuertemente i pa medio di Skritura e tabata proba ku Hesus ta e Mesias.’ Echonan 18:23-28


text:
Informashon pa pashènt i bishitante
Pa bo traha un sita bo mester tin un ‘verwijsbrief’ di bo dòkter di kas.
Bo por manda bo verwijsbrief pa medio di e-mail na CMC pa traha un sita.
Ora bo yega pa bo sita, bo mester tin e siguiente dokumentonan kla: verwijsbrief, un karta òf bo karchi di seguro, un karta di garantía i un ID bálido. Si bo no a kambia bo ponsplaatje pa un karchi digital di pashènt ahinda, bo por hasi esaki ora bo registrá na CMC. Asina tur bo informashon ta den nos sistema, bo por sigui pa bo sita ku e spesialista.
Kon pa traha un sita?
Kòrda ku semper bo mester di un ‘verwijsbrief’ pa bo prome bishita na e klinika. Bo no por traha un sita sin un verwijsbrief.
Pa bo haña un karchi di pashènt, bo mester di un verwijsbrief di bo dòkter di kas.
Pa bo promé sita, bo mester tuma kontakto via telefòn ku e klinika relevante di konsulta eksterno. Aki bo por haña un bista general di e departamentonan den e klinika di konsulta eksterno.
Na Curaçao Medical Center bo por hasi uso fasilmente di e garashi bou di e edificio. Tin dos (2) piso ku mas di 500 espasio pa parker pa outo i 22 espasio pa parker pa motosiklista.
Facts Sheet
Pashènt i bishitante Preguntanan frekuentemente hasí
Informashon pa pashènt
Nos guia pa pashènt ta yuda pashèntnan ku tin un hèndikèp òf di un òf otro manera mester di asistensia pa yega na e left den lobby.
CMC tin un restorant na Level 0 kaminda pashèntnan i bishitantenan por kumpra kuminda i kos di bebe.
E orario di operashon na CMC ta 24/7
CMC ta haña hopi importante pa pashèntnan ta enbolbí den e kuido ku nan ta risibí durante nan estadia. Nos ke forma un aliansa ku nan i nan sernan kerí pa brinda kuido di e kalidat di mas haltu ku kompashon i den koperashon.
Kòrsou a habri su frontera i nos ta mirando mas i mas persona ta tèst positivo pa Covid-19. Curaçao Medical Center a risibí varios pashènt ku Covid-19 i nos ta bon ekipá pa atendé ku nan. Nos ta keda tuma medidanan preventivo pa protehá miembronan di nos tim, médikonan, pashèntnan i hinter komunidat durante e pandemia global aki.
Nos tim ta bon di train i tin sufisiente material di protekshon manera entre otro e N95 masks. Tambe Curaçao Medical Center tin 10 kamber di preshon negativo, mas di 20 ventilador i ta trahando den estrecho koperashon ku VMS na Hulanda i e tim di AMI. Miembronan di nos tim tambe ta keda di skrin i mester bisti maskará promé ku drenta fasilidatnan di CMC.
Informashon pa bishitante
Bo por yama nos na +5999 745-0000 i +5999 6504500.
CMC tin e siguiente servisionan di salubridat. Nos hòspital ta konsistí di e siguiente departamentonan:
- Radioterapia
- Radiologia
- Dermatologia
- Gastroentrologia
- Sirugia plástiko
- Ortopedia
- Sirugia
- Urologia
- Druktank i kuido di herida
- Anestesia
- Kardiologia (ku un sekshon kardio pulmonal)
- KNO
- Onkologia
- Pain Clinic
- Pulmonologia
- Oftomologia
- Ginekologia
- Neurologia
- Pedatria
- Rehabilitashon
- Diálisis
- Sikiátriko
- Intensive Care
Último Notisia
-
CMC a kuminsá trayekto pa akreditashon di JCI
Curaçao Medical Center (CMC) a kuminsá midi pa por determiná e pasonan nesesario pa nos hospital por kalifiká pa e akreditashon di JCI (Joint Commission International)
-
CMC ta e promé hospital ku sertifikashon di LEED den Karibe
Curaçao Medical Center ta e promé hospital den Karibe ku a logra e sertifikashon LEED Gold.


text:
Un wega crucial pa ambos ekipo mirando e contratempo cu ambos a haya den nan prome tres weganan di campeonato, River cu 2 punto so y La Fama sin punto den tres wega. Un victoria pa un di nan dos lo nifica salida di e parti abou di tabla di clasificacion.
E wega a cuminsa cu hopi dinamismo, coremento y entrega di ambos ekipo, den e prome 30 minuut nan hasta nos por a observa cu e wega tabata di banda pa banda, ambos cu bon yegadanan, un wega mas bien ‘habri’ y bistoso, e unico cu no a bai mucho bon tabata e tironan, cu no tabata mucho di peliger, e calidad den e area penal nan tabata hasi falta, esey no a kita cu e wega tabata bon, ora hungadonan ta entrega nan mes y bataya, tambe ta algo di admira.
E ida y buelta riba tereno a caba tambe den un “stalemate” te cu pitaso final di referee Maestre pa halftime bai aden, cu e anotacion di 0-0.
Den e di dos mita La Fama ta sali cu hopi vigor y iniciativa, y ta tira den atake di biaha cu intencion pa anota y bai ariba. Na minuut 47 La Fama den un bon yegada den area penal di River ta haya un penalty, pero e tiro ta bai dal den palo di gol pa salba River. Net dos minuut despues na minuut 49 ta La Fama cu un tiro potente for di distancia pero atrobe sin concretisa.
For di minuut 50 e wega a cuminsa ta di banda pa banda atrobe, un deleite pa e fanaticonan. E bon yegadanan a rekeri hopi bon protagonismo di ambos portero, Gilbert Bautista di La Fama y Eugene Tromp di River Plate.
River tambe tabatin chens di anota, na minuut 54 cu un tiro salba pa Bautista y e chens grandi na minuut 58 unda Luis Franken cu un tiro violento cu ta dal den palo di gol di e Savaneteronan.
La Fama ta contesta cu hopi peliger atrobe na minuut 64 unda portero Tromp mester a hasi un salida relampago pa salba River di un gol. River atrobe na minuut 68 unda Carlos Quandt ta faya di cabes net na banda di gol, atrobe na minuut 70 portero Bautista di La Fama ta salba su ekipo ora cu e ta tapa un bala cu despues ta bay dal den lata pa sali bons bek den area chika unda cu un defensa ta rechasa.
Na minuut 72 alfin ta La Fama cu un yegada spectacular di Pieter Susebeek, cu tabatin un tremendo partidaso por cierto, a hasi e anotacion 1-0 pa La Fama. Net un minuut despues, na minuut 73, River ta responde pero e bala di Franken ta dal atrobe den palo di gol. E wega a keda 1-0 pa La Fama. For di minuut 80 ta La Fama mes tabata comanda den e wega y ta haya mas chens pa aumenta e marcador na minuut 84 y 87, ambos di Susebeek atrobe!
Cu e wega completa den tempo reglamentario, Referee Maestre ta duna 6 minuut di tempo extra! River ta tira dilanti y La Fama tabata defendiendo bon. Den e di tres minuut (90+3) di tempo extra, River Plate di Madiki ta haya un penalty, den e cobro di e penalty di Fladimy Francois e bala ta dal den tubo salbando La Fama, pero, Referee ta constata cu tabatin “encroachment” den e proceso, hungadonan di La Fama a drenta area penal prome cu e tiro penal. Francois ta haye ta tira di nobo, pero, “que casualidad”, atrobe tabatin e mesun infraccion di La Fama, e bala mes tambe a dal den tubo atrobe! Despues di hopi protestanan e di tres tiro di penalty a wordo cobra atrobe unda Francois finalmente ta duna River e empate di 1-1. Un minuut despues River ta hasta haya un bon yegada den area penal atrobe y tabata parce cu tabatin falta pa penalty, e bandera di e asistente a bai ariba indicando esey tambe, pero referee Maestre no a otorga e penalty aki pa River. Asina pitaso final a yega, empate 1-1 entre River Plate y La Fama. Un bon wega cu hopi drama den e segundo tempo y te na final. River ta keda awo cu tres punto, mientras cu La Fama ta haya nan prome punto di e campeonato, e por tabata 3 punto pa nan! Nos ‘Man Of the Match’ ta Gilbert Bautista, portero di SV La Fama.


text:
Ayera tardi e minister pa Enseñansa Primario i Avansá Dennis Wiersma a yega Boneiru pa un bishita di trabou di tres dia na nos isla. Na Aeropuerto Flamingo gezaghèber Edison Rijna i representante di reino interino Jan Helmond a yama e mandatario bon biní. Minister Wiersma i e Direktor-General pa Enseñansa Primario i Avansá Inge Vossenaar ku ta biahando huntu kuné tin un promé kòmbersashon awe ku Kolegio Ehekutivo.
Despues huntu ku diputado di enseñansa Nina den Heyer nan ta bishitá e skolnan básiko Kolegio Rayo di Solo i Kolegio Strea Briante. Na Scholengemeenschap Bonaire (SGB) e mandatario ta presensiá un lès i e ta papia ku alumnonan di e departamentonan di vmbo i mbo. Despues di esei studiantenan di e formashon di hóreka ta prepará i sirbi lùnch. Durante tra’i mèrdia nan ta bishitá un empresa kaminda studiantenan ta hasi e parti práktiko di nan estudio i un akohida despues di skol kaminda alumnonan ta hasi hùiswèrk bou di guia.


text:
Lider di MEP y Prome Minister di nos pais, Evelyn Wever-Croes, diahuebs 8 di april ta invita pa forma parti di e Foro 4: ‘America, cu cara di hende muhe’ (América con rostro de mujer). E foro lo ta via Zoom na unda cu diferente hende muhe prominete y fuerte den e area LatinoAmerica y Caribe lo participa, entre nan Xiomara Castro, Presidenta COPPPAL Mujeres, Janet Camilo, Presidenta del Instituto Latinoamericano Mujer y Politica, Patricia Rodad, Ex Canciller de la Republica de Honduras.
Partido MEP ta miembro di COPPPAL desde añanan 80. COPPPAL, Conferencia Permanente de Partidos Politicos de America Latina y Caribe) tawata un organisacion instrumental den e lucha di e pueblo Arubano pa logra su Status Aparte. Na final di 2020, COPPPAL a otorga Medalla al Merito 2021 na Lider di Partido MEP y Prome Minister di Aruba, Evelyn Wever-Croes. “Honor al Mérito”, ta un reconocimento cu ta wordo duna na lidernan grandi pa nan valioso contribucion na politica di LatinoAmerica y Caribe. E votacion su resultado primeramente a wordo basa riba e manera con Lider di MEP y su Gabinete a maneha den e crisis di Covid.


text:
Aruba su economia a crece cu aproximadamente 16,2 porciento durante e promer trimester di 2022 compara cu e promer trimester di 2021. Minister di Turismo y Salud Publico ta orguyoso di por anuncia cu e crecemento aki a ser stimula debidamente por medio di un recuperacion fuerte den e sector turistico. E aumento trimestral di e Producto Bruto Domestico (PBD) a sa di mantene su trajecoria di crecemento desde e di dos trimester di 2021.
Banco Central di Aruba (BCA) a publica “State of the Economy”, cual ta un publicacion cu ta duna un bista di e desaroyonan economico local y internacional pa e promer trimester di 2022. Den e publicacion aki por nota e crecemento extenso den turismo.
E cantidad total di turista y e cantidad total di anochi di turista ta refleha e aumento den actividadnan turistico, cual a conduci na desaroyonan positivo den sector hotelero y den ingreso turistico. Segun e publicacion, den e prome trimester di 2022 Aruba a ricibi un total di 233.666 turista, cual ta confirma un aumento di 108,0 porciento compara cu e promer trimester di 2021. E cantidad total di anochi di turista ta casi e dobel compara cu e promer trimester di 2021, jegando na un nivel di 1.828.141 anochi. E aumento di 62,2 porciento den e tasa di ocupacion di hotel y e crecemento den e promedio di tarifa diario pa US$ 355,39 a incrementa te na un subida di 161,7 porciento den ingreso hotelero pa cambernan disponibel den e promer trimster di 2022. Na mesun momento e ingreso turistico total – manera ta ser midi den ingreso turistico y registra den e balansa di pago a subi cu 92,0 porciento te na Afl. 874,8 miyon.
Minister di Turismo y Salud Publico Sr. Dangui Oduber ta satisfecho di mira un crecemento asina primordial den turismo caminda cu hopi turista a yega nos isla. Esaki nan ta zorg pa hopi trabou den sector di hospitalidad y turismo. Manera e publicacion ta indica, Aruba ta recuperando y progresando, Turismo ta keda e driver principal di nos economia y Sr. Oduber lo sigui hasi su maximo esfuerzo pa diversifica y fortifica e pilar economico aki.


text:
Enkonekshon ku e di dos Entrepreneurship World Cup lo tin seshonnan di ‘bootcamp’ tur djasabra entrante 16 di yüli pa kontribuí na alsa kalidat di nos empresarionan i prepará e kantidatonan pa e reto di e bida empresarial i naturalmente pa e final di e kompetensia nashonal ku ta tuma lugá dia 25 di ougùstùs 2022.
Durante di e seshonnan di ‘bootcamp’ e partisipantenan lo haña diferente tayer duná pa profeshonalnan i oportunidat pa praktiká e asina yama ‘pitching’, kaminda nan lo haña ‘feedback’ di huradonan pa nan por ta debidamente prepará pa e anochi final.
Dia 20 di ougùstùs lo tuma lugá un anochi di kualifikashon kaminda lo skohe e 10 mihó kantidatonan ku lo partisipá na e kompetensia final.


text:
ORANJESTAD (AAN): Segun Parlamentario Edgard Vrolijk, por a tuma nota cu lider di AVP, sr Mike Eman un biaha mas ta cana rond
All Stories
ORANJESTAD (AAN): Segun Partido AVP, nan a scucha hopi chauffeur di Bus chikito.
ORANJESTAD (AAN): Durante fin di siman, Partido MEP a manda un mensahe singular pa Mike Eman: “Stop di gaña!”
Partido MEP na Mike Eman:
Relato AVP scuchando tur voz den bario:
ORANJESTAD (AAN): Partido AVP a acerca e problematica di e negligencia y falta di aprecio pa nos profesionalnan cu ta labora den e sector publico y semi publico, cu a worde stigmatisa y demonisa pa Gabinete Wever-Croes.
ORANJESTAD (AAN): Kende den e pais aki no ta corda e fecha di 13 di maart 2020, momento cu Aruba a cera conoci cu e prome 2 casonan di Coronavirus?
Parlamentario drs. Shailiny Tromp-Lee (MEP):
ORANJESTAD (AAN): Partido MEP ta lamenta di constata cu Parlamentarionan di oposicion no ta di confia cu documento of informacionnan confidencial.


text:
Pasco ta un periodo pa relaha dushi cu famia y amiganan na cas… e holo di e cuminda, pero tambe e holo den cas ta contribui na crea un dushi ambiente. Dianan di fiesta ta relajante, pa kita stress di trabou y preocupacion… Beauty with Style ta juda bo pa logra esaki cu su cursonan di aroma terapia. Un workshop nobo ta ‘Aroma pa Regalo’. Den e workshop aki ta sinja e cursista pa traha su mes regalonan a base di aroma terapia pa e temporada di Pasco y pa cualkier otro ocashon. Den e curso Aroma terapia basico ta sinja conoce 10 aroma y nan caracteristica. Dus, con pa usa nan y kico mester tene cuenta cun’e ora traha cu aroma terapia. Tambe bo ta sinja pa traha productonan di cuido personal pa usa na cas. Esaki ta juda pa hisa e calidad di bida di un famia na un forma natural. Beauty with Style ta un instituto specialisa den entrenamento di estecista y masajista. Nan ta traha den cooperacion cu K.O.C. di Hulanda cu ta supervisa tur nan estudionan.
Ta conoci cu mas y mas hendenan ta busca formanan natural pa biba, ya cu esaki ta mas saludabel y mas economico. Tambe ta corda tambe cu e seccion di training y wholesale di Beauty with Style a muda pa Italiestraat 24 A, net patras di Superfood.


text:
MCB BUSINESS WEBINAR:
Status
This event has passed
0 Has Sold
Reinventá strategianan empresarial pa mehorá bo negoshi.
Empresarionan ta konfrontá retonan sin presedente i pa edio di e Webinar akí MCB ke yuda abo komo empresario
deskubrí métodonan nobo pa liderá, krea resistensia i desaroyá abilidatnan fuerte pa mehorá bo negoshi.
Orador Daniël Corsen
Dia: Djamars 21 di sèptèmber, 2021
Ora: 8:30 AM pa 9:30 AM
Lugá: Live stream (for di bo propio ofisina òf kas)
Idioma: Papiamentu
Registrashon: Registrá GRÁTIS via:
https://www.mcb-bank.com/webinar
Por fabor registrá promé ku djabièrnè 17 di sèptèmber, 2021 pa mas tardá 12:00 PM.


text: Dialuna mainta durante patruya polisnan atento di e seccion T.O.P. (Tourist Oriented Police) a nota un conocido alcoholico adicto drumi banda di Linear Park y cu tabata forma un mahos bista den e area y a baha bay atende cu e persona. Polis a splica e persona cu asina no ta bunita bista y cu e mester busca ayudo pa su adiccion. E persona a rasona y a acepta e lift cu polis a ofrese pa e regresa S.A.M.B.A. E oficialnan a logra haya e vehiculo di transporte for di Sanicolas bini te Linear Park y hiba e persona na e centro.


text:
Diabierna atardi a drenta informe di un atraco na e ATM banda di Banco di Caribe den Oranjestad. Mesora a dirigi patruya na e sitio. Na yegada di e patruya a bin compronde cu un señora a pidi un persona pa yud’e traha cu e machine pasobra e no sa con, y e homber a yud’e y a huy bai cu e placa. E homber lo tabata tin un petchi preto y un bais blauw. Polis ta en buskeda di e sospechoso.
2 thoughts on “Atraco na e ATM banda di Banco di Caribe!”
-
Bai ta sinberguensa.
-
Asina mes. Luga di juda ta ta horta e senjora. Sinberguenza total.
-


text:
Maria Goretti College ta titula Campeon den futbol categoria B-mucha homber
Dialuna atardi a tuma lugar e weganan di final nacional den futbol di ‘Deporte Escolar’, cu a wordo organisa pa Instituto Biba Saludabel y Activo, IBiSA. E competencia escolar tabata den categoria B-mucha homber y e schoolnan basico a presenta cu nan ekipo pa representa nan school cu a clasifica pa e final nacional. Tur wega tabata interesante y e publico por a sinta trankil y disfruta di e tremendo weganan. E prome wega di atardi a bay entre Maria Goretti College y Colegio Conrado Coronel. Esaki a resulta den un wega hopi emocionante, unda ambos school a bataya te na final pa logra e victoria cu lo duna nan e pase pa e wega pa campeon. Maria Goretti College a sa di demostra nan abilidad y cu tremendo animo a defende e nomber di nan school. Nan ta logra anota un gol y ta gana e wega cu score di 1 pa 0. E gol a wordo anota pa Milan Ackermans. Pa hunga e di dos wega ta subi tereno e ekipo di Mon Plaisir School y esun di Colegio San Hose. E muchanan di Mon Plaisir School ta subi tereno decidido y den un forma convincente ta gana e wega cu score di 2-0. E golnan a wordo anota pa Jose Daniel Sophia y Inthazar Bastien. Cu e resultado aki a bira conoci cu Maria Goretti College y Mon Plaisir School ta e schoolnan cu ta bay bataya pa e titulo di campeon den futbol categoria B-mucha homber. Wega pa di tres lugar: E di tres wega di atardi tabata pa defini e di tres lugar den e competencia di futbol escolar. Aki a midi forsa e ekiponan di Colegio Conrado Coronel y Colegio San Hose. E wega aki tabata sumamente emocionante y e ekipo di Colegio San Hose ta gana na final cu e score di 2 pa 1. E golnan di Colegio San Hose a wordo anota pa Emmanuel Carrena y Lordkaan Sanchez, mientras cu e gol di Colegio Conrado Coronel a wordo anota pa Juan Villaraga. Wega pa Campeon: E ultimo wega di atardi tabata entre Maria Goretti College y Mon Plaisir school. Den un wega rapido Maria Goretti College ta gana Mon Plaisir School cu e score di 3 pa 0. E golnan di Maria Goretti College a wordo anota pa Denzel Hart (2) y Millan Ackermans (1). Di e forma aki Maria Goretti College ta titula campeon den futbol categoria B-mucha homber, den e weganan organisa pa IBiSA. Mon Plaisir School ta keda na di dos lugar y Colegio San Hose na di tres lugar. Tur tres school ta ricibi nan respectivo medaya, mientras cu e Copa Rotativo di Campeon na Maria Goretti College a keda entrega door di Directora di IBiSA, sra. Monique van Embden. IBiSA ta sumamente contento cu resultado di e actividad y ta gradici tur school cu a participa y specialmente e ganadornan cu a sa di duna tur di nan banda pa logra clasifica. Un pabien ta bay


text:
WILLEMSTAD,—-“Speransa” ta un komposishon di Maudiènne Espoza, miéntras e areglo musikal a keda den man di Ito Martis. Ta trata aki di un piesa ku ta den e género di gòspel, den kual género musikal, e kantante menshoná ta aktivo.
T’asina ku e piesa ku ta hiba di titulo, “Speransa”, ta halando bastante atenshon i ta hañando hopi reakshon ariba media sosial i prinsipalmente na Aruba, Boneiru i Kòrsou. Tambe e ta zona na diferente radio-emisora lokal. E piesa sigur ta un motivashon den e momentunan difísil, ku práktikamente mundu kompletu ta pasando aden.
Maudiènne Espoza ta un kantante yu di Kòrsou, pero ku ta bibando ya tres aña kaba na Boneiru. Ta trata aki di kantante, kende ta forma parti ketu bai di e organisashon musikal ku ta karga di nòmber “T.R.U.E.”
Últimamente Maudiènne ta kompositá su propio piesanan komo artista solista.
Su promé piesa ku e la komponé i ku el a lansa, ta titulá “Su bista ta riba bo”. Esaki a sali for di aña pasá na luna di desèmber. Ta trata di un tremendo piesa di enkurashamentu.
Pues sigur Maudiènne Espoza no ta sinta ketu i kada dia di nobo e ta krese mas ku su propio komposishonnan den género di gòspel.


text:
Secretario General di Partido MEP a splica di por a tuma nota di un invitacion cu ta coriendo rond pa un reunion di caracter di urgencia na Cas di Partido AVP yama pa dialuna anochi. Sigur tur partido tin derecho pa reuni y prepara un of otro strategia cu por sirbi pais Aruba den e miho forma. Pero mesora por a conclui cu e reunion aki ta di un caracter diferente. Segun fuentenan cerca di partido AVP e topico y tema lo ta un “Accion Salba Benny AVESTRUZ”
AVP tin algun siman purbando di crea un tormenta den un glas di awa:
Pa algun siman AVP cu algun sindicalista liga na partido ta purbando di crea un tormenta den un glas di awa pa purba lanta pueblo. E Strategia principal tras di esaki segun “inner circle” di AVP cu a slip e informacion den un chatgroup robes ta pa destabilisa Aruba den totalidad pa momento cu e caso di corupcion mas grandi den historia di Benny Sevinger “AVESTRUZ” inicia dia 5 di september proximo esaki no capta atencion paso Aruba lo mester ta den un paro nacional ‘cueste lo que cueste’. Nomber cu nan lo kier duna e accion aki ta “Accion Salba Benny“. Kisas bon pensa pero inhusto y dificil pa ehecuta. Asina AVP a purba lanta pueblo momento cu gasolin a aumenta pa rasonnan di factornan externo fuera di gara di cualkier gobierno. AVP a dal su dede pa motibo cu prijs mundial a cuminsa baha y gasolin a baha bek drasticamente den luna di augustus na Aruba y september indicacion fuerte cu esaki lo sigui baha. AVP a purba sigui pusha pa accion momento a aumenta e prijs di awa y coriente temporalmente pero Minister Glenbert a reuni cu sindicatonan, gremio y WEB/ELMAR y a logra un palabracion unda a rebaha mesora per 1 september e aumento “temporal” aki considerablemente. AVP a bolbe pusha pa lanta pueblo a traves di BTW pero momento e ultimo decision a cay cu lo aumenta BBO cu 1-1.5% y no BTW di 14% y lo trece diferente rebaho di belasting den sistema na mesun momento pa beneficia pueblo esaki a bolbe kibra e strategia “Accion SALBA BENNY” di AVP. Pa e rasonnan aki dialuna anochi AVP ta yamando un reunion pa hunto planifica kico ta e proximo paso como cu luna di september AVP kier un Aruba plat pa asina desvia tur atencion for di e caso di corupcion AVESTRUZ di ex minister di AVP y miho amigo di Mike Eman esta Benny Sevinger. Pues sea alerta. No obstante cu bo por ta simpatisa cu AVP e tema di corupcion y e daño cu Mike Eman y Benny Sevinger a causa na Aruba ta demasiado grandi. Si Bo stima Bo pida baranca mester hacie cla pa AVP cu e candidatonan aki nunca pero nunca mas AVP por bini na poder.
Algun acusacionnan hopi pisa contra sospechoso Benny Sevinger:
Ministerio Publico ta ascusando Benny di 1. Valsheid in geschrifte ( Falsificasion), 2. Oplichting ( Estafa), 3. Misbruik van Functie ( Maluso di poder), 4. Het aannemen van steekpenningen( aldan niet handelen instrijd met zijn plicht) acepta soborno, 5. Opzettelijk gewoonte witwassen ( Deliberadamente y a proposito laba placa).
Pues e acusacionnan di corupcion contra e magnate di AVP Benny Sevinger den caso cu ta carga e nomber AVESTRUZ ta hopi hopi pisa. Hopi miyones a core den dealnan cu tereno esta patrimonio di pueblo. Dia 5 di september proximo e caso aki ta cuminsa den corte y lo dura 4 luna di september te december y un total di 22000 pagina di investigacion. Prensa mester duna un cobertura total na e caso aki pa pueblo por compronde e corupcion di AVP. Keda pendiente paso september ta om de bocht!


text:
A tuma nota di hopi comentario riba red nan social pa cu e evento cu a tuma lugar ayera na Pos Chikito.
DOW kier a aclarea por medio di e comunicado aki lo siguiente.
Pos Chikito pa añanan largo ta riba lista di calamidad como un area di inundacion durante yobidanan fuerte causa door di tormenta nan tropical.
Esaki por causa hopi molester den e bario y cu riesgo grandi cu cas y curanan por yena cu awa.
DOW ta mitiga e riesgo aki pa e bario door di utilisa y maneha e tereno patras di Rey Hing cu ta un pasada di awa y ta contene un gulido cu ta colecta awa di yobida. For di e punto mas abao den e area aki, esta e gulido, DOW ta pone un equipo pa pomp e awa hiba esaki na e saliña y bakprofiel parti pabao pa por maneha e nivel di awa pa no molestia e cas nan den vecindario.
Desde algun tempo atras a constata un construccion ta tumando lugar riba e tereno patras di Rey Hing. E construccion aki ta den e pasada di awa cual ta reduci e capacidad di colecta e awa.
DOW a combersa pa un tempo largo cu e usuario di e tereno aki pa e stop di haci uzo di e tereno y ruim op loke a wordo construi riba e tereno. E usuario a opta pa no haci caso di esaki y a continua cu su actividad.
Considerando cu a implementa un tropical storm warning y ta premira un cantidad substancial di awacero den e bario di Pos Chikito cu ta categorisa como un area di inundacion a tuma decision den interes general pa tuma medida pa por mitiga e riesgo di inundacion di cas y cura nan.
E trabaonan lo tuma lugar den dos fase esta:
– Fase 1, habri un strook di 6 meter pa e awa por pasa y yega na e gulido;
– Fase 2, caba di ontruim e tereno completo pa restablece e area como pasada di awa.
E meta y motibonan di fase 1 riba termino corto, esta pa 29 juni, ta como lo siguiente:
1. Crea un pasada di awa di 6 meter pa e awa por yega na gulido;
2. Duna aceso na DOW pa por yega pa por pone y opera su pomp for di e gulido pa por controla e nivel di awa;
3. Asina minimalisa e riesgonan cu e casnan de vecindario wordo inunda;
Por ultimo mester menciona cu e usuario no tabata dispone di un permiso pa haci uzo di e tereno aki for di DIP y tampoco ta dispone di un permiso di construccion pa loke e tin traha.
Nos ta spera cu esaki nos por a informa comunidad di Aruba riba e evento cu a sosode ayera na Pos Chikito.


text:
WILLEMSTAD — Manera ta ampliamente konosí, durante di e fin di siman di 8 pa 10 di yüni a tuma lugá e Kongreso di Deporte 2017; ‘Integrá, Aselerá, Elevá’, organisá pa Fundashon pa Desaroyo Deportivo Kòrsou. Tantu e instansia organisadó komo partisipantenan a kategorisá e kongreso komo unu super eksitoso.
Pa medio di e kongreso aki, FDDK a ofresé un plataforma ku a duna oportunidat pa integrashon multi- disiplinario, integrashon multi-deportivo i opinion multi-kultural, ku aksento riba ‘Nation Building’. E kongreso a sirbi alabes pa konopá e diferente rekomendashon-, opinion- i inisiativanan di nos lidernan deportivo ku e meta pa inspirá nos akadémiko, profeshonal i – atletanan i tambe tur lider ku ta aktivo direkto òf indirekto den mundu di deporte, pa nos ban traha e siguiente 3 pa 5 aña ku tur nanishi den e mesun direkshon.
Riba djarason 14 di yüni FDDK a presentá e resolushonnan di e kongreso ; ‘Integrá, Aselerá, Elevá’ na Konseho di Minister. FDDK ta spera ku nos Gobièrnu tuma bon nota di e resolushonnan i apliká esakinan den maneho inter–ministerial di Gobièrnu di forma ku dia di mañan hinter komunidat por kosechá frutanan di esfuersonan realisá en konhuntu. Un pueblo ku tin e motivashon, akseso i fasilidat pa praktiká deporte, ta un pueblo ku ta biba i pensa salú i ta un komunidat produktivo.
Nos tin pruebanan di sobra kiko deporte por nifiká pa ‘nation building’ i dunando apoyo na deporte nos por konstruí piedranan fuerte pa sigui desaroyá nos pais.


text:
Pas ta algu ku tur hende ke, pero no tur hende, di bèrdat, ta busk’é. Ta importante sa ku pas no ta djis akontesé di un forma outomátiko den e bida di e ser humano. E no ta relashoná ku biahenan, momentunan i atkisishonnan material. (Manera mundu ta siña)
“Loke nan tin ta un sensashon di felisidat, pa kousa di e ambiente den kual nan ta. Ta kurioso pasó e mes naturalesa ta transmití pas. P’esei e persona ta purba tin kontakto ku e naturalesa, pa asina sinti un tiki di e pas ei. Mare nan ta sa ku ta mas inteligente buska e Kreadó di e naturalesa, ku ta e Prinsipe di Pas, asina sigur nan lo tin e mesun pas ku naturalesa tin.” Bispu Renato Cardoso ta komentá, na e programashon “Inteligensia i fe”.
Kon pa haña e pas berdadero?
Ta bon pa remarká ku, riba e mundu aki, pas no kemen e ousensia di guera. Pero, e pas ki ta bini di Dios ta habitá den nos interior. Den e momentunan difisil, nos no ta keda desesperá. Aunke rondó di nos opstakulonan yega, den di nos nos tin pas.
Lesa aki abou e 3 bèrdatnan tokante pas papiá pa Bispu Renato:
1. “E rason dikon e personanan no tin pas ku nan mes ni ku nan próhimo ta pasó nan no tin pas ku Dios. Kemen, tin un konflikto entre nan i Dios.” Bispu a aklará, mustrando mediante e buki di Romanonan, kapitulo 5, ku e hustifikashon mediante e fe ta trese nos pas ku Dios. Esaki ta un fe ku ta hiba nos pa nos arepentí di nos pika, asina nos ta konfesá nos piká i nos ta bandon’é. E persona ta kambia di aktitut pasó e ta kere den e sakrifisio di Señor Hesus pa pordón di piká.
2. “Di e pas aki ku bo ta optené di Dios e pas interior ta bini. Bo ta logra pordoná bo mes, pasó Dios a pordoná bu. Bo ta logra wak dilanti i laga bo pasado atras. Bo ta logra ta komprensibel ku bo erornan, paso maske bo a wòrdu pordoná i bo a bandoná e piká, bo ta sigui ta humano. Nos tur ta bringa kontra un naturalesa malu, kontrali na esun di Dios, ademas di esei, e persona ta kuminsa deseá ta huntu ku e Altísimo tur momentu, pa asina e no kai den e erornan di su pasado.”
3. “Si mi ta den pas ku Dios i ku mi mes, kon ta posibel ku mi no ta bai ta den pas ku mi próhimo? Ta klaro ku e pas ku e próhimo no ta depende solamente di nos. Si nos próhimo ke guera, kiko nos por hasi? E máksimo ku mi por hasi ta: no bringa ku n’é, no hinka mas palu den e kandela. Den loke ta depende den mi, lo mi buska e pas ku tur hende.” Bispu Renato a konkluí.
Den resumen, e promé stèp ta yega mas serka di Dios. P’esei, partisipá di un enkuentro na un di nos Iglesianan Universal mas serka di bo (Wak nos adrès i nos agenda riba nos website). Hasi un orashon sinsero i rekonsiliá ku n’É. No pèrdè e oportunidat aki.


text:
Oranjestad, Dwarsstraat – Diadomingo pa mas o menos 7’or di anochi, polis ta wordo manda pazuid di e salida di Burger King na Playa.
Home Uncategorized Dama ta bira malo tras di stuur y ta bay dal contra...
Dama ta bira malo tras di stuur y ta bay dal contra un edificio den construccion den Caya G.F. Betico Croes
Aparentemente un dama tabata manehando un Hyundai Accent y lo a bira malo net na momento cu e tabata saliendo for di e drive thru di Buger King.
E dama lo a primi gasolin enbes di primi brake, accelerando e auto y asina e auto a bay dal contra un edificio den renobacion net su dilanti.
Ambulance tambe a presenta na e sitio y a atende cu e dama y despues a transport’e pa hospital.


text:
E vacuna contra COVID-19 ta wordo recomenda pa tur persona di 12 aña bay ariba (sin conta e individuonan cu a wordo desaconseha pa nan dokter pa tuma e vacuna), incluyendo tur esnan cu ta na estado, dunando pecho of purbando di sali na estado.
Hende muhe na estado of cu tabata na estado recien tin mas probabilidad di bira malo gravemente si ta contagia cu COVID-19, den comparacion cu hende muhe cu no ta na estado. Vacuna contra COVID-19 por proteha e grupo aki di un malesa serio ocasiona pa COVID-19.
Vacuna no ta solamente un acto di solidaridad y reponsabilidad conhunto caminda niun hende por keda atras; pero mas tanto, vacuna ta un acto di amor pa bo mes, bo famia y bo pais!
Participa den nos VacunaTHON, dia 22 di Augustus awo na Ritz Carlton for di 9am te cu 4pm. Por fabor, no duda mas: VACUNA!


text:
MOSKU, Russia – Churandy Martina no a logra yega final den e evento di 100 meter durante di a kampionato Mundial di Atletismo na Rusia. Martina ku a kore un tempu di 10.09 sekònde den semifinal a keda net un désimo di un sekònde pa pasa pa e final. Segun Martina, “mi a duna tur loke mi tabata tin.” Den e semifinal Martina a kore kontra Usain Bolt (9.93 sekònde) i Mike Rogers (9.93 sekònde).
Churandy ainda ta programa pa kore 200 meter riba 16 i 17 ougùstùs i tambe 4 x 100 meter relevo riba 18 ougùstùs. Pa loke ta trata su partisipashon den e evento di 200 meter, Martina a bisa: “e siman aki mi ta bai train e bògt nan pa asina mi evaluá si e leshon na mi pia ta wanta i e ora ei mi ta disidí si mi ta kore 200 meter.”
Seguidamente bo por tuma nota di e skedjel di e evento nan ku Martina lo partisipá aden. Tur e orario nan ta orario lokal di Kòrsou.


text:
Publiká riba 20 Sèptèmber 2022
WILLEMSTAD – Entrante djaweps 22 di sèptèmber 2022, Lokèt di Pèrmit situá na Saliña lo adaptá temporalmente e forma di risibí petishonnan pa sierto pèrmit. Esaki ta debí na falta di personal, pero ku e meta pa sirbi nos klientenan mas mihó posibel.
Tur petishon pa e siguiente pèrmitnan mester keda entregá via mail na intake.vergunningenloket @gobiernu.cw
Ta trata aki di:
Tur sobrá petishon, por ehèmpel schooltransport- i evenementenvergunning por keda entregá personalmente na ofisina di Lokèt di Pèrmit di djaluna pa djabièrnè entre 8’or di mainta pa 12’or di mèrdia.
Lokèt di Pèrmit ta keda hasi esfuerso pa por kumpli ku e servisio na públiko i ta spera ku riba término korto por normalisá esaki.


text:
Nos invitado den e programa aki ta Sr. Jaime Maynard miho konosi komo Tio Jaime. Un persona hopi konosi aki na Boneiru. Ela nase 29 September 1938 na Korsou. Nos ta kombersa kune tokante su bida tantu na Korsou i Boneiru.
Produkshon: Fundashon Históriko Kultural Boneriano
Durashon: 54 minüt
Fuhikubo ta presentá: Jaime Alberts Eustikio (Tio Jaime) Maynard
Nos invitado den e programa aki ta Sr. Jaime Maynard miho konosi komo Tio Jaime. Un persona hopi konosi aki na Boneiru. Ela nase 29 September 1938 na Korsou. Nos ta kombersa kune tokante su bida tantu na Korsou i Boneiru.


text:
- curom
- »
- news & video
- »
- Kuerpo Polisial – Abuso kontra gruponan vulnerabel
Kuerpo Polisial – Abuso kontra gruponan vulnerabel
Kuerpo Polisial a tuma nota ku resientemente tin un app ta bai rònt kaminda por mira klaramente kon dos yu chikí ta wòrdu maltratá i abusá. Na promé lugá, polis ta informá ku e maltrato kruel kontra e dos menornan aki no a tuma lugá na Kòrsou, manera e impreshon a keda duná. Komo kuerpo nos ta sensurá e akto reprochabel aki i ta lamentá ku e app aki a bai rònt riba nos isla kousando hopi konsternashon innesesariamente. Ta bon pa na momentu ku un siudadano risibí tipo di grabashonnan di tal índole, nan drenta den kontakto ku polis pa asina ei averiguá prosedensia di e publikashon.
Sinembargo, no ta laga duda ku den nos komunidat lo tin diferente kasonan di maltrato i abuso tantu físiko komo mental ku ta tuma lugá prinsipalmente kontra di e gruponan mas vulnerabel den nos sosiedat manera muchanan, hendenan di edat i esnan ku un desabilidat físiko of mental. Kuerpo Polisial ke hasi un yamada na tur siudadano ku sea ta eksperensiá, konstatá òf ta na altura di e kasonan aki, pa denunsia e echonan kastigabel aki inmediatamente. Por hasi esaki sea na polis via 917 i 108 (anónimo) pero tambe instansianan ku ta sali na bienestar di muchanan i adultonan mayó. No sea kómplise dor di keda ketu. Pero denunsia pa nos por aktua!


text:
Minister Dangui Oduber A BISHITA E OFICINA DI TURISMO NA SAN NICOLAS – SAN NICOLAS VISITOR INFORMATION CENTER
SAN NICOLAS – Recientemente Minister di Turismo sr. Dangui Oduber a haci un bishita na San Nicolas Visitor Information Center (VIC) cu ya caba tin algun aña bek den operacion. E mandatario ta recorda cu na aña 2017 ora cu a drenta den Gobierno e VIC tabata cera. Parti di e masterplan integral di San Nicolas tabata encera pa haci e inversionnan necesario pa haci e VIC bek operacional. Desde e tempo ey a inverti den e infrastructura y tambe den e innovacion y tecnologia pa asina por tin un VIC hopi moderno.
Despues di tur inversion haci e oficina di turismo na San Nicolas a logra habri su portanan bek na april di aña 2019. Minister Oduber ta contento cu awe por bisa cu e vision pa habri e oficina bek a resulta di ta un exito pa pariba di brug. Pa dia e VIC ta haya entre 50 pa 75 bishitante, pa luna esaki ta mas di 1500 bishitante y e cifra aki ta sigui aumenta.
E oficina ta fungi como e curason y centro di informacion pa turistanan na San Nicolas unda nos bishitantenan por difruta di “walking tours” di e murayanan di arte y tambe por siña mas di nos dushi isla riba e television nan interactivo. Minister Oduber ta kere firmemente cu si bo añadi e instrumentonan corecto, un resultado existoso so ta di spera. Esaki ta e caso cu e VIC unda cu asta riba websitenan renombra turistanan ta laganan bon comentario di nan experiencia na San Nicolas.
Danki na e vision di Minister Dangui Oduber pa cu e proyecto aki awe por wak mas movecion den San Nicolas. E mandatario lo sigui monitor e oficina aki di serca pa asina por sigui innova pa asina sigui contribui postivamente na economia di pariba di brug.
Riba e potretnan por aprecia turistanan cu tawata di bishita na VIC y a keda contento cu e oportunidad di por a topa y combersa cu e Minister di Turismo di Aruba.
Turismo ta nos forsa y driver principal